[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.9.2007

COM(2007) 514 τελικό

2007/0188 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί της συμμετοχής της Κοινότητας σε πρόγραμμα έρευνας και ανάπτυξης το οποίο στοχεύει στη στήριξη ΜΜΕ που διεξάγουν έρευνα και ανάπτυξη και το οποίο έχουν αναλάβει διάφορα κράτη μέλη

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Στόχοι Στόχος της παρούσας πρότασης είναι η έκδοση απόφασης του Ευρωπαϊκού Κοινοβουλίου και του Συμβουλίου, βάσει του άρθρου 169 της Συνθήκης ΕΚ, σχετικά με τη συμμετοχή της Κοινότητας στο κοινό πρόγραμμα έρευνας και ανάπτυξης Eurostars που έχουν αναλάβει διάφορα κράτη μέλη (εφεξής «κοινό πρόγραμμα Eurostars»). Με την εν λόγω πρωτοβουλία, που υποβλήθηκε από το EUREKA, θα εξασφαλιστεί η στήριξη ΜΜΕ που διεξάγουν έρευνα και ανάπτυξη (εφεξής «ΜΜΕ που διεξάγουν Ε&Α») κατά την διεξαγωγή αγοραστρεφούς έρευνας στο πλαίσιο διακρατικών έργων. 22 κράτη μέλη και πέντε άλλες χώρες EUREKA[1] έχουν δεσμευτεί κατ' αρχήν να συνεισφέρουν οικονομικά στο κοινό πρόγραμμα Eurostars με ποσό 300 εκατομμυρίων ευρώ κατά την εξαετή διάρκεια του προγράμματος. Η Κοινότητα θα συγχρηματοδοτήσει το Eurostars με ποσό ύψους 100 εκατομμυρίων ευρώ. Κατ' εφαρμογή του άρθρου 169 τα συμμετέχοντα κράτη μέλη υπερβαίνουν τον απλό συντονισμό των ερευνητικών προγραμμάτων και συμμετέχουν ενεργά σε εθελοντική διεργασία ενσωμάτωσης που καλύπτει επιστημονικές, διαχειριστικές και οικονομικές πτυχές. Η επιστημονική ενσωμάτωση περιλαμβάνει τον κοινό ορισμό και υλοποίηση επιστημονικών και τεχνολογικών δραστηριοτήτων και την κεντρική επιλογή των προτάσεων για τα έργα βάσει επιστημονικής αριστείας και των αναμενόμενων οικονομικών επιπτώσεων. Η διαχειριστική ενσωμάτωση απαιτεί μια ειδική εκτελεστική δομή, η οποία θα λειτουργεί αποτελεσματικά και θα είναι αρμόδια για την κεντρική και αποτελεσματική υλοποίηση του κοινού προγράμματος Eurostars. Η οικονομική ενσωμάτωση περιλαμβάνει την θέσπιση πολυετούς χρηματοδοτικού προγράμματος στο οποίο συμβάλλουν αποτελεσματικά τα συμμετέχοντα κράτη μέλη, η Ισλανδία, το Ισραήλ, η Νορβηγία, η Ελβετία και η Τουρκία. Σκεπτικό της πρότασης Τον Νοέμβριο του 2004 το Συμβούλιο Ανταγωνιστικότητας[2] τόνισε την σημασία των ΜΜΕ για την ανάπτυξη και την ανταγωνιστικότητα της ΕΕ και, κατά συνέπεια, την ανάγκη τα κράτη μέλη και η Επιτροπή να ενισχύσουν την αποτελεσματικότητα και την συμπληρωματικότητα των εθνικών και των ευρωπαϊκών προγραμμάτων στήριξης των ΜΜΕ. Το Συμβούλιο ζήτησε ιδιαίτερα από την Επιτροπή να διερευνήσει την πιθανή κατάρτιση σχεδίου «από τη βάση στην κορυφή» για τις ΜΜΕ που διεξάγουν έρευνα. Το Συμβούλιο υπενθύμισε επίσης τη σημασία του συντονισμού των εθνικών προγραμμάτων για την ανάπτυξη του Ευρωπαϊκού Χώρου Έρευνας (ΕΧΕ) και κάλεσε τα κράτη μέλη και την Επιτροπή να συνεργαστούν στενά προκειμένου να προσδιοριστεί μικρός αριθμός τομέων για περαιτέρω εφαρμογή του άρθρου 169. Το Συμβούλιο κάλεσε την Επιτροπή να αναπτύξει περαιτέρω την συνεργασία και τον συντονισμό με ευρωπαϊκά προγράμματα και με την Ένωση, ιδίως με το EUREKA. Στο ψήφισμά του σχετικά με την «επιστήμη και την τεχνολογία»[3], το Ευρωπαϊκό Κοινοβούλιο δηλώνει ρητά ότι πρέπει να χρησιμοποιηθούν κατά αποτελεσματικότερο και πιο συντονισμένο τρόπο άλλοι χρηματοδοτικοί μηχανισμοί και μηχανισμοί στήριξης για την ενίσχυση της Ε&Α και της καινοτομίας, όπως το EUREKA. Το Κοινοβούλιο υποστηρίζει την ενισχυμένη συνεργασία μεταξύ εθνικών ερευνητικών προγραμμάτων και καλεί την Επιτροπή να αναλάβει πρωτοβουλίες βάσει του άρθρου 169 της συνθήκης ΕΚ. Το Έβδομο Πρόγραμμα Πλαίσιο[4] (εφεξής 7ο ΠΠ) παρέχει τη δυνατότητα ανάληψης τέτοιων πρωτοβουλιών βάσει του άρθρου 169 σε τομείς που καθορίζονται σε στενή συνεργασία με τα κράτη μέλη. Η συμμετοχή της Κοινότητας σε κοινά προγράμματα έρευνας έχει ιδιαίτερη σημασία για την ευρωπαϊκή συνεργασία μεγάλης κλίμακας και «μεταβλητής γεωμετρίας» μεταξύ κρατών μελών που έχουν κοινές ανάγκες ή/και κοινά συμφέροντα. Στα ειδικά προγράμματα[5] προσδιορίστηκαν τέσσερεις τομείς μεταξύ των οποίων και οι «ΜΜΕ που διεξάγουν έρευνα» («Eurostars») στο ειδικό πρόγραμμα «Ικανότητες»[6]. Κατά συνέπεια το πρόγραμμα εργασίας του ειδικού προγράμματος «Ικανότητες» αναφέρει επίσης και την πρωτοβουλία Eurostars[7]. |

120 | Γενικό πλαίσιο 1.3.1 Οι ΜΜΕ στην παγκοσμιοποιημένη οικονομία και η διαδικασία της Λισαβόνας Οι ΜΜΕ[8] που αντιπροσωπεύουν το 99% του συνόλου των επιχειρήσεων στην Ευρώπη, αποτελούν ζωτικό στοιχείο επιτυχίας της ανανεωμένης εταιρικής σχέσης της Λισαβόνας για την ανάπτυξη και την απασχόληση, καθώς αποτελούν ουσιαστικές πηγές καινοτομίας και νέων θέσεων απασχόλησης[9]. Αντιμετωπίζουν πολλές δύσκολες προκλήσεις: ισχυρό παγκόσμιο ανταγωνισμό στο πλαίσιο της ανερχόμενης διεθνοποίησης των αξιακών αλυσίδων, ταχύτερους κύκλους προϊόντων, αλλαγές στις δομές της οικονομίας και στη διεθνή κατανομή εργασίας. Πολλές ΜΜΕ αγωνίζονται να επανατοποθετηθούν στην αγορά. Όμως για τις καινοτόμες ΜΜΕ, το μικρό τους μέγεθος και η ευέλικτη οργάνωσή τους μπορεί να αποδειχτούν σημαντικά πλεονεκτήματα στο υφιστάμενο μεταβαλλόμενο οικονομικό περιβάλλον και να τους επιτρέψουν να προσαρμοστούν γρήγορα και με τον τρόπο αυτό να επωφεληθούν από ευκαιρίες σε νέες αγορές. Οι ΜΜΕ που διεξάγουν Ε&Α μπορούν να συμβάλλουν σημαντικά στην μετατροπή της επιστήμης και της νέας τεχνολογίας σε καινοτόμα προϊόντα, διεργασίες και υπηρεσίες, βοηθώντας έτσι στην επίτευξη των στόχων της Λισαβόνας. 1.3.2 ΜΜΕ που διεξάγουν Ε&Α στην Ευρώπη Ως ΜΜΕ που διεξάγουν Ε&Α νοούνται οι ΜΜΕ που διαθέτουν δικές τους ερευνητικές δυνατότητες. Οι εν λόγω ΜΜΕ είναι εταιρείες έντασης γνώσεων με βάση την τεχνολογία/την καινοτομία και διαδραματίζουν ζωτικό ρόλο στη διαδικασία της καινοτομίας. Με βάση τις δικές τους δυνατότητες Ε&Α είναι σε θέση να αναπτύσσουν προϊόντα, διεργασίες και υπηρεσίες με σαφές καινοτόμο και τεχνολογικό πλεονέκτημα. Η Ε&Α αποτελεί ζωτικό στοιχείο της εταιρικής τους στρατηγικής και των επιχειρηματικών τους σχεδίων. Η Ευρώπη διαθέτει πολύ λίγες από αυτές τις ΜΜΕ που είναι ισχυρές στην Ε&Α και έχουν τη δυνατότητα να μεγαλώσουν και να μετατραπούν στους μεγάλους ευρωπαϊκούς και παγκόσμιους παίκτες του αύριο[10]. Εντύπωση προκαλεί το γεγονός ότι το 82% των μεγάλων εταιρειών των ΗΠΑ που ιδρύθηκαν μετά το 1980 δημιουργήθηκαν εκ του μηδενός. Στην ΕΕ μόνο το 37% των μεγάλων εταιρειών που ιδρύθηκαν μετά το 1980 δημιουργήθηκαν εκ του μηδενός[11]. Η Ευρώπη όχι μόνο έχει λιγότερες ΜΜΕ που διεξάγουν Ε&Α, αλλά αναφέρεται επίσης ότι οι μικρές εταιρείες στις ΗΠΑ διαθέτουν περισσότερους πόρους στην Ε&Α κατά τη φάση της ανάπτυξής τους σε σύγκριση με τις ευρωπαϊκές εταιρείες. Η Ευρώπη υστερεί στο τομέα της τόνωσης της ανάπτυξης των ΜΜΕ που διεξάγουν Ε&Α. Οι εθνικές πολιτικές στον τομέα αυτό είναι κατακερματισμένες και δεν υφίστανται ειδικά μέσα σε επίπεδο Κοινότητας. 1.3.3 Συντονισμός των εθνικών και ευρωπαϊκών ερευνητικών προγραμμάτων Στην «έκθεση εκτίμησης επιπτώσεων και εκ των προτέρων αξιολόγησης» που πραγματοποιήθηκε στο πλαίσιο της προετοιμασίας του Εβδόμου Κοινοτικού Προγράμματος Πλαισίου[12], η έλλειψη συντονισμού των εθνικών ερευνητικών πολιτικών χαρακτηρίστηκε ως μείζον διαρθρωτικό έλλειμμα του ευρωπαϊκού συστήματος Ε&Α. Ο κατακερματισμός των δραστηριοτήτων αποτελεί σημαντική τροχοπέδη στην πλήρη δημιουργία του ΕΧΕ. Οι διαφορές όσον αφορά τον σχεδιασμό και την υλοποίηση των εθνικών προγραμμάτων καθιστούν δυσκολότερη την διακρατική συνεργασία στον τομέα της επιστήμης και της τεχνολογίας και έχουν ως αποτέλεσμα την αναποτελεσματική διάθεση των πόρων. Απαιτούνται νέες πρωτοβουλίες για να επιτευχθεί καλύτερος συντονισμός και συνέργεια των δραστηριοτήτων που αναλαμβάνονται στο επίπεδο της Κοινότητας και των κρατών μελών. Αυτό προβλέπεται να επιδράσει συνολικά θετικά στην Ε&Α που διεξάγεται στην Ευρώπη χάρις στην αυξημένη κλίμακα και την καλύτερη συνολική διάθεση των πόρων που θα κινητοποιηθούν. 1.3.4 Το EUREKA και το πρόγραμμα πλαίσιο Το EUREKA είναι διακυβερνητική πρωτοβουλία που θεσπίστηκε το 1985 και στοχεύει στη στήριξη αγοραστρεφών διακρατικών έργων Ε&Α και καινοτομίας σε όλους τους τομείς. Συμμετέχουν σε αυτό 38 μέλη συμπεριλαμβανομένης της Ευρωπαϊκής Κοινότητας. Η ανακοίνωση της Επιτροπής σχετικά με τον ΕΧΕ το 2000 περιελάμβανε πρόσκληση για στενότερες σχέσεις με πρωτοβουλίες σαν το EUREKA. Στην Υπουργική Σύνοδο του EUREKA στο Παρίσι τον Ιούνιο του 2004, έγινε ένα σημαντικό βήμα όσον αφορά την συνεργασία μεταξύ προγράμματος πλαισίου και EUREKA στην πράξη. Οι αρμόδιοι για το EUREKA υπουργοί και ο αρμόδιος για την έρευνα επίτροπος κάλεσαν την Ευρωπαϊκή Επιτροπή να εξετάσει τη δυνατότητα συγκρότησης συγκεκριμένων χρηματοδοτικών μηχανισμών για την ενίσχυση της συνεργασίας μεταξύ EUREKA και προγράμματος πλαισίου, συμπεριλαμβανομένων και των ΜΜΕ, βάσει μηχανισμών όπως τα άρθρα 171 ή 169 της Συνθήκης. Στη συνέχεια το EUREKA κατάρτισε το κοινό πρόγραμμα Eurostars προς υλοποίηση βάσει του άρθρου 169 και με στόχο τις ΜΜΕ που διεξάγουν Ε&Α και έχουν υψηλό δυναμικό ανάπτυξης. 1.3.5. Προηγούμενες δραστηριότητες και αποκτηθείσα πείρα Το ουσιαστικό δίδαγμα από την πρωτοβουλία βάσει του άρθρου 169 σχετικά με κλινικές δοκιμές στην Αφρική (EDCTP) είναι ότι παρόμοια πρωτοβουλία μπορεί να λειτουργήσει αποτελεσματικά μόνον όταν υφίστανται τρία επίπεδα ενοποίησης μεταξύ των εμπλεκόμενων εθνικών προγραμμάτων: επιστημονική, διαχειριστική και οικονομική ενοποίηση. Το EDCTP έδειξε επίσης ότι η τελευταία έχει ιδιαίτερη σημασία και ότι από την αρχή πρέπει να εξασφαλισθεί από οικονομικής πλευράς πολυετής δέσμευση των χωρών που συμμετέχουν. |

130 | Υφιστάμενες διατάξεις στον τομέα της πρότασης Παρόλο που οι ΜΜΕ έχουν πρόσβαση σε σειρά προγραμμάτων στο πλαίσιο του προγράμματος πλαισίου δεν υφίσταται προς το παρόν ιδιαίτερο πρόγραμμα που να καλύπτει τις ΜΜΕ που διεξάγουν Ε&Α. Οι ΜΜΕ μπορούν να συμμετάσχουν στο 7ο ΠΠ με δύο τρόπους. Καταρχάς ενθαρρύνεται η συμμετοχή ΜΜΕ σε συνεργατικά έργα στο πλαίσιο του προγράμματος «Συνεργασία». Επιπλέον, η δράση «Έρευνα υπέρ των ΜΜΕ» έχει ως στόχο ΜΜΕ που χρειάζονται να πραγματοποιήσουν Ε&Α με εξωτερική ανάθεση. Το EUREKA στηρίζει αγοραστρεφή διακρατικά ερευνητικά έργα χωρίς περιορισμό όσον αφορά την θεματική περιοχή. Όταν λάβουν την έγκριση του EUREKA οι εταίροι του έργου πρέπει να αναζητήσουν χρηματοδότηση στο πλαίσιο των δικών τους εθνικών προγραμμάτων καθώς δεν υφίσταται κεντρικός χρηματοδοτικός μηχανισμός. Το κοινό πρόγραμμα Eurostars συμπληρώνει ταυτόχρονα τις δραστηριότητες τόσο του προγράμματος πλαισίου όσο και του EUREKA ως πρόγραμμα «από τη βάση στην κορυφή» το οποίο έχει σχεδιαστεί ειδικά για τις ΜΜΕ που διεξάγουν Ε&Α. Το κοινό πρόγραμμα Eurostars δίνει το πηδάλιο στις ΜΜΕ, ευνοεί την συγκρότηση μικρών κοινοπραξιών, ενθαρρύνει την αγοραστρεφή έρευνα, έχει ως αποτέλεσμα τον συγχρονισμό και την εναρμόνιση των εθνικών διαδικασιών και, τέλος, παρέχει εξασφαλισμένο μηχανισμό χρηματοδότησης για τους συμμετέχοντες στο έργο. |

140 | Συνοχή με τις άλλες πολιτικές και στόχους της Ένωσης Οι ΜΜΕ αποτελούν ζωτικό στοιχείο για την επιτυχία της ανανεωμένης εταιρικής σχέσης της Λισαβόνας για την ανάπτυξη και την απασχόληση[13]. Το πρόγραμμα Eurostars έχει ως στόχο να τονώσει τον ιδιαίτερα σημαντικό κλάδο των ΜΜΕ που διεξάγουν Ε&Α και με τον τρόπο αυτό συμβάλλει στον στόχο της Βαρκελώνης σχετικά με το ποσοστό 3% του ΑΕΠ που επενδύεται στην έρευνα. Στο πλαίσιο της ανάπτυξης του ΕΧΕ[14] προτάθηκε η υλοποίηση των εθνικών και ευρωπαϊκών ερευνητικών προγραμμάτων με πιο συντονισμένο τρόπο και η ανάπτυξη στενότερων σχέσεων μεταξύ ευρωπαϊκών οργανισμών επιστημονικής και τεχνολογικής συνεργασίας όπως το EUREKA. Η πρόσφατη πράσινη βίβλος για τον ΕΧΕ αναφέρεται επίσης στον ρόλο των διακυβερνητικών δικτύων όπως το EUREKA τα οποία θα μπορούσαν να συμβάλλουν περαιτέρω στην συνεκτικότητα των δραστηριοτήτων εντός του ΕΧΕ[15]. Το Eurostars θα συμβάλλει στην επίτευξη αυτών των στόχων. Το πρόγραμμα αναμένεται επίσης να διευκολύνει τις ΜΜΕ να αναπτύξουν και να χρησιμοποιήσουν ευρύτερα περιβαλλοντικές τεχνολογίες, οικολογικές καινοτομίες, προϊόντα και πρακτικές φιλικά προς το περιβάλλον, εξασφαλίζοντας έτσι την αποτελεσματικότερη προστασία του περιβάλλοντος. Παρέχει επίσης στις ΜΜΕ πλεονέκτημα στις οικολογικές αγορές, γεγονός που ευθυγραμμίζεται με τις πολιτικές πρωτοβουλίες της ΕΕ[16]. |

Διαβουλεύσεις με τα ενδιαφερόμενα μέρη και εκτίμηση των εναλλακτικών επιλογών |

Διαβουλεύσεις με τα ενδιαφερόμενα μέρη |

211 | Μέθοδοι διαβούλευσης, κύριοι τομείς που αφορά η πρόταση και γενικά χαρακτηριστικά των ερωτηθέντων Οι διαβουλεύσεις των ενδιαφερόμενων για το 7ο ΠΠ δρομολογήθηκαν με βάση την ανακοίνωση «Η επιστήμη και η τεχνολογία, κλειδιά του μέλλοντος της Ευρώπης - Κατευθυντήριες γραμμές της πολιτικής της Ένωσης υπέρ της έρευνας» του Ιουνίου 2004. Η εν λόγω διαβούλευση είχε στόχο τη συμμετοχή στο διάλογο μεγάλου αριθμού ενδιαφερόμενων που εμπλέκονται σε ερευνητικές δραστηριότητες, ερευνητικές πολιτικές και στην αξιοποίηση των αποτελεσμάτων της έρευνας. Οι διαβουλεύσεις με τις ΜΜΕ για τις μελλοντικές ερευνητικές πολιτικές της ΕΕ οργανώθηκαν σε δύο στάδια. Καταρχάς, η ιρλανδική προεδρία της ΕΕ διοργάνωσε συνέδριο με τίτλο «Έρευνα, καινοτομία και ευρωπαϊκές ΜΜΕ»· στη συνέχεια ακολούθησε το συνέδριο της ολλανδικής προεδρίας με τίτλο «Επένδυση στην έρευνα και την καινοτομία», το οποίο περιελάμβανε μια επιμέρους συνεδρία με τίτλο «ΜΜΕ, Ε&Α και καινοτομία». Σε δεύτερη φάση διοργανώθηκαν δύο συναντήσεις εργασίας των ενδιαφερόμενων ΜΜΕ τον Νοέμβριο του 2004 και τον Ιανουάριο του 2005. Η συμβουλευτική ομάδα για τις ΜΜΕ του 7ου ΠΠ ενημερώθηκε και ζητήθηκε η γνώμη της σχετικά με το περιεχόμενο του κοινού προγράμματος Eurostars. Τα μέλη της CREST (επιτροπή επιστημονικής και τεχνικής έρευνας) ενημερώνονταν τακτικά και ζητήθηκε η γνώμη τους σχετικά με τις πρωτοβουλίες βάσει του άρθρου 169, συμμετείχαν δε και στη συζήτηση σχετικά με τις πτυχές που αφορούν την επιστημονική, διαχειριστική και οικονομική ενοποίηση. Στο πλαίσιο του EUREKA, η πρωτοβουλία Eurostars αποτέλεσε αντικείμενο τακτικών συζητήσεων με τα κράτη μέλη. |

212 | Σύνοψη των απαντήσεων και τρόπος με τον οποίο ελήφθησαν υπόψη Από την διαβούλευση με τους ενδιαφερόμενους προκύπτει ισχυρή υποστήριξη για μέτρα στήριξης της έρευνας στις ΜΜΕ και υπέρ των ΜΜΕ. Όσον αφορά τις ΜΜΕ που συμμετέχουν σε ερευνητικές δραστηριότητες, πρέπει να γίνει σημαντική διάκριση μεταξύ των ΜΜΕ που διεξάγουν Ε&Α και των ΜΜΕ που πραγματοποιούν Ε&Α με εξωτερική ανάθεση. Οι πρωτοβουλίες πολιτικής πρέπει να λάβουν υπόψη τους τις ανάγκες αυτών των δύο διαφορετικών ομάδων. Ορισμένοι ενδιαφερόμενοι υποστήριξαν την εκπόνηση αποκλειστικού σχεδίου «από τη βάση στην κορυφή» με στόχο τις ΜΜΕ που πραγματοποιούν Ε&Α. Οι ενδιαφερόμενοι υποστήριξαν ότι σχέδια που εστιάζονται στην Ε&Α με εξωτερική ανάθεση ήταν ακατάλληλα για τις ΜΜΕ που επιθυμούν να διεξάγουν την δική τους έρευνα. Επιπλέον στο πλαίσιο των συνεργατικών έργων του προγράμματος πλαισίου, ορισμένοι ενδιαφερόμενοι εξέφρασαν ανησυχίες σχετικά με τον δευτερεύοντα ρόλο που διαδραματίζουν οι ΜΜΕ που διεξάγουν Ε&Α. Προτάθηκε επίσης η ανάπτυξη συνεπέστερης προσέγγισης εντός των διαφόρων εθνικών, περιφερειακών και ευρωπαϊκών προγραμμάτων χρηματοδότησης, μέσω της αποτελεσματικής συνεργασίας μεταξύ εθνικών και ευρωπαϊκών πρωτοβουλιών όπως το πρόγραμμα πλαίσιο και το EUREKA. Οι τέσσερεις πρωτοβουλίες βάσει του άρθρου 169 που προτάθηκαν στα ειδικά προγράμματα του 7ου ΠΠ, στις οποίες περιλαμβάνεται και το Eurostars, συζητήθηκαν στην CREST και διαπιστώθηκε ότι βρίσκονται στο πλέον προχωρημένο στάδιο ανάπτυξης. |

230 | Εναλλακτικές επιλογές πολιτικής και σύγκριση μεταξύ τους Η Επιτροπή δεν πραγματοποίησε πλήρη εκτίμηση των επιπτώσεων της παρούσας πρότασης. Παρόλα αυτά πραγματοποιήθηκε εκ των προτέρων αξιολόγηση στο πλαίσιο της οποίας εξετάστηκαν και συγκρίθηκαν ορισμένες εναλλακτικές επιλογές, για τις οποίες δίδεται περίληψη κατωτέρω. Επιλογή 1: Χωρίς κοινό πρόγραμμα, χωρίς 7ο ΠΠ. Με βάση την υπόθεση αυτή οι ΜΜΕ που διεξάγουν Ε&Α θα μπορούν να στηριχτούν μόνο στα διαθέσιμα εθνικά προγράμματα. Ωστόσο, από τα εν λόγω προγράμματα συχνά λείπουν τα σωστά κίνητρα για την συγκρότηση διακρατικών κοινοπραξιών οι οποίες απαιτούνται για την βελτιστοποιημένη αξιοποίηση των ευκαιριών που παρέχονται σε ευρωπαϊκό και παγκόσμιο επίπεδο. Επιπλέον, η έλλειψη δράσης σε επίπεδο Κοινότητας θα μπορούσε να έχει ως αποτέλεσμα μεγαλύτερο κατακερματισμό των ερευνητικών προσπαθειών και λιγότερο αποτελεσματική χρήση των δημόσιων δαπανών που διατίθενται για έρευνα λόγω της αδικαιολόγητης επανάληψης εργασιών που σχετίζονται με την Ε&Α. Επιλογή 2: Χωρίς κοινό πρόγραμμα, μόνο με το 7ο ΠΠ Το 7ο ΠΠ παρέχει στις ΜΜΕ αρκετές ευκαιρίες συμμετοχής σε δραστηριότητες Ε&Α. Το σχέδιο χρηματοδότησης «Έρευνα υπέρ των ΜΜΕ» στηρίζει την πραγματοποίηση Ε&Α από ΜΜΕ με εξωτερική ανάθεση σε οργανισμούς που διεξάγουν ΕΤΑ. Οι ΜΜΕ έχουν τη δυνατότητα να συμμετέχουν σε συνεργατικά έργα στο πλαίσιο του προγράμματος «Συνεργασία». Ωστόσο, οι ΜΜΕ που διεξάγουν Ε&Α αναπτύσσουν συχνά τις δραστηριότητές τους σε εξειδικευμένες αγορές οι οποίες δεν μπορούν πάντα να καλυφθούν από τους τομείς που ορίζονται στο πρόγραμμα εργασίας. Επιπλέον, η επιλεγείσα χρονική στιγμή μπορεί να είναι ακατάλληλη, ιδίως αν ληφθεί υπόψη η δυναμική, αγοραστρεφής προσέγγιση της Ε&Α στις εν λόγω επιχειρήσεις. Τέλος, οι ΜΜΕ δεν έχουν αναγκαστικά διευθύνοντα ρόλο στα εν λόγω έργα. Το σύστημα ERA-NET έχει στόχο τον συντονισμό των εθνικών και περιφερειακών ερευνητικών προγραμμάτων. Το ERA-NET+ αποτελεί κίνητρο προκειμένου αρκετά εθνικά προγράμματα να οργανώσουν μία κοινή πρόσκληση, καλύπτοντας έτσι το κενό μεταξύ ERA-NET και άρθρου 169. Ωστόσο, τα εν λόγω δύο συστήματα δεν προβλέπουν την καθιέρωση κοινού προγράμματος με συνεχείς ενοποιητικές επιπτώσεις στα συμμετέχοντα εθνικά προγράμματα. Επιλογή 3: Κοινό πρόγραμμα Eurostars Η προσφυγή στο άρθρο 169 της Συνθήκης αποτελεί την ισχυρότερη μέθοδο επίτευξης συνεργασίας μεταξύ εθνικών ερευνητικών προγραμμάτων μέσω της κοινής υλοποίησης πλήρων προγραμμάτων ή μεγάλων τμημάτων προγραμμάτων. Αυτό διευκολύνει την επίτευξη αποτελεσμάτων τα οποία δεν θα ήταν δυνατόν να επιτευχθούν με άλλα μέσα λόγω της κλίμακας και της ποικιλίας των κινητοποιούμενων πόρων και των διαρθρωτικών επιπτώσεων που θα είχε ο συνδυασμός των προσπαθειών Κοινότητας και κρατών μελών. Το κοινό πρόγραμμα Eurostars έχει σημαντική θετική επίδραση όσον αφορά την εξασφάλιση κοινοτικής χρηματοδότησης: με κοινοτική χρηματοδότηση ύψους 100 εκατομμυρίων ευρώ, τα συμμετέχοντα κράτη μέλη, η Ισλανδία, το Ισραήλ, η Νορβηγία, η Ελβετία και η Τουρκία θα διαθέσουν 300 εκατομμύρια ευρώ με αποτέλεσμα το πρόγραμμα να λάβει δημόσια κονδύλια ύψους 400 εκατομμυρίων ευρώ. Εάν υποτεθεί ότι τα ποσοστά συγχρηματοδότησης θα είναι της τάξεως του 50% έως 75%, το πρόγραμμα Eurostars είναι δυνατόν να κινητοποιήσει από 133 έως 400 εκατομμύρια ευρώ[17] πρόσθετης χρηματοδότησης από τον ιδιωτικό τομέα για όλη τη διάρκεια του προγράμματος. Το κοινό πρόγραμμα Eurostars έχει προσαρμοστεί στις ΜΜΕ που διεξάγουν Ε&Α εξασφαλίζοντας προσέγγιση «από τη βάση στην κορυφή» η οποία είναι ιδιαίτερα επίκαιρη δεδομένου ότι οι εν λόγω επιχειρήσεις συχνά αναπτύσσουν δραστηριότητες σε εξειδικευμένες αγορές και πρέπει να ανταποκριθούν άμεσα σε νέες απαιτήσεις της αγοράς. Θα δώσει την ευκαιρία στις εν λόγω ΜΜΕ να δρομολογήσουν και να ηγηθούν αγοραστρεφών έργων Ε&Α με εταίρους που συμπληρώνουν με τον καλύτερο τρόπο τις ικανότητες και τις δυνατότητες τους. Τέλος, το κοινό πρόγραμμα Eurostars έχει ως στόχο να προσφέρει ταχείες διαδικασίες λήψης αποφάσεων, συγχρονισμό και εναρμόνιση των εθνικών διαδικασιών και να εξασφαλίσει τη χρηματοδότηση των συμμετεχόντων στα έργα που θα επιλεγούν. |

Λόγοι χρησιμοποίησης του άρθρου 169 Η σύγκριση των διαφόρων εναλλακτικών πολιτικών επιλογών έδειξε ότι η συμμετοχή της Κοινότητας σε κοινό ερευνητικό πρόγραμμα βάσει του άρθρου 169 είναι η μόνη εναλλακτική επιλογή που θα εξασφαλίσει την αντιμετώπιση όλων των ζητημάτων τα οποία σχετίζονται με τη στήριξη ΜΜΕ που διεξάγουν Ε&Α: Η στήριξη ΜΜΕ που διεξάγουν Ε&Α είναι σήμερα ιδιαίτερα κατακερματισμένη και στερείται συνεκτικής προσέγγισης. Υφίσταται έντονη ανάγκη υπέρβασης του συντονισμού των εθνικών προγραμμάτων με την ομαδοποίηση των εθνικών και των κοινοτικών πόρων και τη θέσπιση κοινού προγράμματος προσαρμοσμένου στις ανάγκες των εν λόγω ΜΜΕ. Η συμμετοχή της Κοινότητας στο κοινό πρόγραμμα Eurostars βάσει του άρθρου 169 αποτελεί απτή απόδειξη της στενότερης συνεργασίας μεταξύ του EUREKA και του προγράμματος πλαισίου, γεγονός που αποτελεί ορόσημο στην δημιουργία του Ευρωπαϊκού Χώρου Έρευνας. Μέσω της εφαρμογής του άρθρου 169 δημιουργείται πλαίσιο συγκέντρωσης κρίσιμης μάζας πόρων, το οποίο επιτρέπει τη μόνιμη ενοποίηση εθνικών προγραμμάτων, συμπεριλαμβανομένων των επιστημονικών, διαχειριστικών και οικονομικών πτυχών. Η χρήση του άρθρου 169 εξασφαλίζει σημαντική θετική επίπτωση όσον αφορά την κοινοτική χρηματοδότηση καθώς τα 100 εκατομμύρια ευρώ αναμένεται να κινητοποιήσουν εθνικά δημόσια κονδύλια και ιδιωτικά κεφάλαια συνολικού ύψους από 433 έως 700 εκατομμύρια ευρώ. Η υλοποίηση και χρηματοδότηση κοινών δραστηριοτήτων στο πλαίσιο του κοινού προγράμματος Eurostars δημιουργεί μια δυναμική διεργασία με αποτέλεσμα την ενοποίηση των συμμετεχόντων εθνικών προγραμμάτων, την ενίσχυση της επιστημονικής και τεχνικής αριστείας και τη βελτίωση της αποτελεσματικότητας της διαχείρισης, συμβάλλοντας με αυτόν τον τρόπο στην επίτευξη των στόχων του Ευρωπαϊκού Χώρου Έρευνας. |

Νομικά στοιχεία της πρότασης |

305 | Περίληψη της προτεινόμενης δράσης Η πρωτοβουλία Eurostars έχει στόχο τη δημιουργία κοινού προγράμματος έρευνας και ανάπτυξης μέσω της εξασφάλισης του αναγκαίου νομικού και οργανωτικού πλαισίου για ευρωπαϊκή συνεργασία μεγάλης κλίμακας μεταξύ των κρατών μελών όσον αφορά την εφαρμοσμένη έρευνα και την καινοτομία στον τομέα των ΜΜΕ που διεξάγουν Ε&Α. Η Αυστρία, το Βέλγιο, η Κύπρος, η Τσεχική Δημοκρατία, η Δανία, η Εσθονία, η Φινλανδία, η Γαλλία, η Γερμανία, η Ελλάδα, η Ουγγαρία, η Ιρλανδία, η Ιταλία, η Λετονία, η Λιθουανία, οι Κάτω Χώρες, η Πολωνία, η Πορτογαλία, η Ρουμανία, η Σλοβενία, η Ισπανία και η Σουηδία (εφεξής τα «συμμετέχοντα κράτη μέλη») καθώς και η Ισλανδία, το Ισραήλ, η Νορβηγία, η Ελβετία και η Τουρκία (εφεξής «οι άλλες συμμετέχουσες χώρες») συμφώνησαν να συντονίσουν και να υλοποιήσουν από κοινού δραστηριότητες με στόχο τη συμμετοχή στο κοινό πρόγραμμα Eurostars. Το συνολικό ύψος της συμμετοχής τους εκτιμάται σε τουλάχιστον 300 εκατομμύρια ευρώ κατά την εξαετή διάρκεια που καλύπτει το πρόγραμμα. Προκειμένου να αυξηθεί ο αντίκτυπος και η κρίσιμη μάζα του κοινού προγράμματος Eurostars και να δοθεί ένα επιπλέον κίνητρο για μεγαλύτερη ενοποίηση των εθνικών προγραμμάτων που συμμετέχουν, η Κοινότητα πρέπει να συμμετάσχει με οικονομική συνεισφορά ύψους έως 100 εκατομμύρια ευρώ, υπό την επιφύλαξη της αποτελεσματικής υλοποίησης και των χρηματοδοτικών δεσμεύσεων των κρατών μελών με βάση τα κριτήρια που ορίζονται στην απόφαση του 7ου ΠΠ. |

310 | Νομική βάση Η πρόταση για το κοινό πρόγραμμα Eurostars στηρίζεται στο άρθρο 169 της Συνθήκης ΕΚ, που προβλέπει τη συμμετοχή της Κοινότητας σε ερευνητικά προγράμματα τα οποία αναλαμβάνονται από κοινού με αρκετά κράτη μέλη. Η παρούσα πρόταση αντιστοιχεί στην έμμεση κεντρική διαχείριση, σύμφωνα με τις διατάξεις του άρθρου 52 παράγραφος 2 στοιχείο γ) του δημοσιονομικού κανονισμού. Βάσει του άρθρου 56 του δημοσιονομικού κανονισμού, η Επιτροπή εξασφαλίζει κατ’ αρχάς στοιχεία ότι στις οντότητες στις οποίες αναθέτει την εκτέλεση υφίστανται και λειτουργούν ορθά, μεταξύ άλλων, διαδικασίες ανάθεσης συμβάσεων, σύστημα εσωτερικών ελέγχων, επαρκές λογιστικό σύστημα και ανεξάρτητος εξωτερικός έλεγχος. |

320 | Αρχή της επικουρικότητας Η αρχή της επικουρικότητας ισχύει στο βαθμό που η πρόταση δεν εμπίπτει στην αποκλειστική αρμοδιότητα της Κοινότητας. |

321 | Οι στόχοι της πρότασης δεν είναι δυνατόν να επιτευχθούν επαρκώς από τα κράτη μέλη δεδομένου ότι τα εθνικά προγράμματα συνήθως δεν καλύπτουν επαρκώς το παγκοσμιοποιημένο περιβάλλον των ΜΜΕ που διεξάγουν Ε&Α. Τα εθνικά προγράμματα δεν έχουν συχνά την δυνατότητα χρηματοδότησης διακρατικών συνεργατικών έργων ΜΜΕ κατά επαρκώς εναρμονισμένο και συγχρονισμένο τρόπο. |

324 | Η προστιθέμενη αξία της κοινοτικής δράσης είναι σημαντική καθώς η παρέμβαση της Κοινότητας θα επιτρέψει τη δημιουργία νέου νομικού πλαισίου βάσει του οποίου θα είναι δυνατός ο συνδυασμός κοινοτικής και εθνικής χρηματοδότησης στο πλαίσιο κοινής στρατηγικής τόνωσης διακρατικών συνεργατικών έργων Ε&Α τα οποία έχουν προταθεί και διευθύνονται από ΜΜΕ που διεξάγουν Ε&Α. Η ομαδοποίηση των πόρων από εθνικά προγράμματα και από την Κοινότητα επιτρέπει τη επίτευξη κρίσιμης μάζας η οποία μπορεί να αντιμετωπίσει καλύτερα τις προκλήσεις τις οποίες αντιμετωπίζουν οι ΜΜΕ που διεξάγουν Ε&Α. Αυτό δεν θα ήταν δυνατόν με τη χρήση των υφιστάμενων δομών του προγράμματος πλαισίου και των εθνικών προγραμμάτων. |

327 | Η θετική επίδραση όσον αφορά την χρηματοδότηση από εθνικά και ιδιωτικά κονδύλια για Ε&Α είναι σημαντική καθώς κοινοτική συμμετοχή 100 εκατομμυρίων ευρώ θα μπορούσε να κινητοποιήσει εθνικά δημόσια και ιδιωτικά κονδύλια ύψους από 433 έως 700 εκατομμύρια ευρώ υπέρ των ΜΜΕ που διεξάγουν Ε&Α, γεγονός που ισοδυναμεί με πολλαπλασιαστικό παράγοντα από 4 έως 7. |

Συνεπώς, η πρόταση είναι σύμφωνη με την αρχή της επικουρικότητας. |

Αρχή της αναλογικότητας Η παρούσα πρόταση είναι σύμφωνη με την αρχή της αναλογικότητας για τον(τους) ακόλουθο(-ους) λόγο(-ους). |

331 | Το κοινό πρόγραμμα Eurostars έχει στόχο την ενοποίηση δραστηριοτήτων έρευνας και ανάπτυξης στον τομέα των ΜΜΕ που διεξάγουν Ε&Α σε ολόκληρη την Ευρώπη. Η κεντρική διαχείριση του προγράμματος θα εξασφαλίσει συνεκτικότητα στην υλοποίηση των δράσεων. Ο ρόλος της Κοινότητας περιορίζεται στην παροχή κινήτρων για βελτιωμένο συντονισμό και ενοποίηση και για την εξασφάλιση συνεργειών με τις συναφείς συμπληρωματικές δραστηριότητες στο πλαίσιο του προγράμματος πλαισίου και του προγράμματος «Ανταγωνιστικότητα και Καινοτομία». Τα κράτη μέλη θα φέρουν την ευθύνη για την ανάπτυξη όλων των επιχειρησιακών πτυχών που αφορούν τη συμμετοχή στο Eurostars. |

332 | Η προτεινόμενη οργανωτική δομή εξασφαλίζει ότι το διοικητικό βάρος ελαχιστοποιείται μέσω της ανάθεσης σε ειδική δομή ολόκληρου του προγραμματισμού, της οργάνωσης των προσκλήσεων υποβολής προτάσεων και των αξιολογήσεων, της παρακολούθησης των έργων και της διαχείρισης της κοινοτικής συνεισφοράς. Την καταβολή των χρημάτων στους συμμετέχοντες σε επιλεγμένα έργα θα διαχειρίζονται οι φορείς χρηματοδότησης που θα ορίσουν τα συμμετέχοντα κράτη μέλη. |

Επιλογή μέσων |

342 | Το προτεινόμενο μέσο είναι συναπόφαση του Ευρωπαϊκού Κοινοβουλίου και του Συμβουλίου, η οποία αποτελεί το μέσο εφαρμογής του άρθρου 169. |

Δημοσιονομικές επιπτώσεις |

401 | Οι δημοσιονομικές επιπτώσεις της παρούσας πρότασης περιλαμβάνονται ήδη στη νομική βάση του 7ου ΠΠ[18] καθώς και στο ειδικό πρόγραμμα «Ικανότητες» του 7ου ΠΠ. Η συμφωνία που θα συναφθεί μεταξύ της Επιτροπής και της ειδικής δομής υλοποίησης εξασφαλίζει την προστασία των οικονομικών συμφερόντων της Κοινότητας. |

Συμπληρωματικές πληροφορίες |

510 | Απλούστευση |

511 | Η πρόταση προβλέπει την απλούστευση των διοικητικών διαδικασιών για τους δημόσιους (κοινοτικούς ή εθνικούς) και ιδιωτικούς φορείς. |

513 | Η ΕΕ θα έχει απ' ευθείας σχέση με την ειδική δομή υλοποίησης του Eurostars η οποία θα επιφορτιστεί με την κατανομή, παρακολούθηση και υποβολή εκθέσεων όσον αφορά την χρήση της συνεισφοράς της Κοινότητας. |

514 | Οι αποδέκτες της ερευνητικής χρηματοδότησης Eurostars θα επωφεληθούν της χρήσης των εθνικών κανόνων χρηματοδότησης με τους οποίους είναι πιο εξοικειωμένοι. |

Ρήτρα επανεξέτασης / αναθεώρησης / λήξης ισχύος |

531 | Η πρόταση περιλαμβάνει ρήτρα επανεξέτασης. |

560 | Ευρωπαϊκός Οικονομικός Χώρος Η προτεινόμενη νομοθετική πράξη παρουσιάζει ενδιαφέρον για τον ΕΟΧ και πρέπει, επομένως, να επεκταθεί στον Ευρωπαϊκό Οικονομικό Χώρο. |

2007/0188 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί της συμμετοχής της Κοινότητας σε πρόγραμμα έρευνας και ανάπτυξης το οποίο στοχεύει στη στήριξη ΜΜΕ που διεξάγουν έρευνα και ανάπτυξη και το οποίο έχουν αναλάβει διάφορα κράτη μέλη

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 169 και το άρθρο 172 δεύτερο εδάφιο,

την πρόταση της Επιτροπής[19],

τη γνώμη της Ευρωπαϊκής Οικονομικής και Κοινωνικής Επιτροπής[20],

Αποφασίζοντας σύμφωνα με τη διαδικασία που ορίζεται στο άρθρο 251 της Συνθήκης[21],

Εκτιμώντας τα ακόλουθα:

1. Η απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (εφεξής «έβδομο πρόγραμμα-πλαίσιο»)[22] προβλέπει τη συμμετοχή της Κοινότητας σε προγράμματα έρευνας και ανάπτυξης που αναλαμβάνουν από κοινού διάφορα κράτη μέλη, καθώς και τη συμμετοχή στις δομές που έχουν συσταθεί για την εκτέλεση των εν λόγω προγραμμάτων, κατά την έννοια του άρθρου 169 της Συνθήκης.

2. Στο έβδομο πρόγραμμα-πλαίσιο έχει καθορισθεί σειρά κριτηρίων για τον προσδιορισμό πεδίων κατάλληλων για την ανάληψη πρωτοβουλιών δυνάμει του άρθρου 169: η σχέση με τους κοινοτικούς στόχους, ο σαφής καθορισμός του επιδιωκόμενου στόχου και η σχέση του με τους στόχους του προγράμματος-πλαισίου, η ύπαρξη προϋφιστάμενης βάσης (υφιστάμενα ή προγραμματιζόμενα εθνικά ερευνητικά προγράμματα), η ευρωπαϊκή προστιθέμενη αξία, η κρίσιμη μάζα από την άποψη του μεγέθους και του αριθμού των σχετικών προγραμμάτων και της ομοιότητας των δραστηριοτήτων που αυτά καλύπτουν, καθώς και η αποτελεσματικότητα του άρθρου 169 ως του πλέον ενδεδειγμένου μέσου για την επίτευξη των στόχων.

3. Στην απόφαση αριθ. 974/2006/EΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ικανότητες» για την εκτέλεση του 7ου προγράμματος-πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013)[23] (εφεξής «ειδικό πρόγραμμα Ικανότητες») προσδιορίζεται πρωτοβουλία βάσει του άρθρου 169 σχετικά με τις ΜΜΕ που διεξάγουν έρευνα ως ένα από τα ενδεδειγμένα πεδία για κοινοτική συμμετοχή σε εθνικά ερευνητικά προγράμματα που υλοποιούνται από κοινού βάσει του άρθρου 169 της Συνθήκης.

4. Στα συμπεράσματά του της 24ης Σεπτεμβρίου 2004, το Συμβούλιο αναγνώρισε το σημαντικό ρόλο του προγράμματος πλαισίου για την προώθηση της ανάπτυξης του Ευρωπαϊκού Χώρου Έρευνας (ΕΧΕ) και τόνισε σε αυτό το πλαίσιο τη σημασία της ενίσχυσης των δεσμών μεταξύ του ΕΧΕ και των ευρωπαϊκών διακυβερνητικών οργανισμών όπως το EUREKA.

5. Στα συμπεράσματά του της 25-26 Νοεμβρίου 2004 το Συμβούλιο τόνισε την σημασία των ΜΜΕ για την ανάπτυξη και την ανταγωνιστικότητα της ΕΕ και, κατά συνέπεια, την ανάγκη τα κράτη μέλη και η Επιτροπή να ενισχύσουν την αποτελεσματικότητα και την συμπληρωματικότητα των εθνικών και των ευρωπαϊκών προγραμμάτων στήριξης των ΜΜΕ. Το Συμβούλιο ζήτησε ιδιαίτερα από την Επιτροπή να διερευνήσει την πιθανή κατάρτιση σχεδίου «από τη βάση στην κορυφή» για τις ΜΜΕ που διεξάγουν έρευνα. Το Συμβούλιο υπενθύμισε τη σημασία του συντονισμού των εθνικών προγραμμάτων για την ανάπτυξη του ΕΧΕ. Το Συμβούλιο κάλεσε τα κράτη μέλη και την Επιτροπή να συνεργαστούν στενά για τον προσδιορισμό περιορισμένου αριθμού τομέων για την περαιτέρω εφαρμογή του άρθρου 169 της Συνθήκης. Το Συμβούλιο κάλεσε την Επιτροπή να αναπτύξει περαιτέρω την συνεργασία και τον συντονισμό μεταξύ των Κοινοτήτων και των δραστηριοτήτων που διεξάγονται στο πλαίσιο διακυβερνητικών δομών, ιδίως με το EUREKA, υπενθυμίζοντας την υπουργική σύνοδο του EUREKA της 18ης Ιουνίου 2004.

6. Το Ευρωπαϊκό Κοινοβούλιο με το ψήφισμά του σχετικά με την επιστήμη και την τεχνολογία[24], ενθαρρύνει τα κράτη μέλη να παράσχουν φορολογικά και άλλα κίνητρα για την προώθηση της βιομηχανικής καινοτομίας, περιλαμβανομένης και της σύνδεσης με το πρόγραμμα EUREKA, ιδίως όσον αφορά τις ΜΜΕ, και τονίζει ότι ο ΕΧΕ θα καταστεί εφικτός μόνο εφόσον η Ένωση διαθέσει μεγαλύτερο μερίδιο από τους χρηματοδοτικούς πόρους για την έρευνα, για τον στενότερο συντονισμό των ευρωπαϊκών, εθνικών και περιφερειακών πολιτικών στον τομέα της έρευνας σε ό,τι αφορά τόσο την ουσία όσο και τη χρηματοδότησή τους, και εφόσον αυτοί οι πόροι προστίθενται στις πολιτικές έρευνας που ακολουθούν τα κράτη μέλη στο εσωτερικό τους και μεταξύ τους. Το Ευρωπαϊκό Κοινοβούλιο πιστεύει ότι θα έπρεπε να γίνει μια αποτελεσματικότερη και πιο συντονισμένη χρήση άλλων μηχανισμών χρηματοδότησης και μηχανισμών στήριξης και αναφέρει, μεταξύ άλλων, το EUREKA. Το Κοινοβούλιο συνιστά την ενίσχυση του συντονισμού μεταξύ των εθνικών ερευνητικών προγραμμάτων και καλεί την Επιτροπή να αναλάβει πρωτοβουλίες σύμφωνα με το άρθρο 169 της Συνθήκης ΕΚ.

7. Στην ανακοίνωση της 4ης Ιουνίου 2003[25] η Επιτροπή υπογράμμισε τη σημασία της συμμετοχής των ΜΜΕ σε άμεσα μέτρα στήριξης της έρευνας και της καινοτομίας, τα οποία είναι ζωτικής σημασίας για την προώθηση της καινοτόμου ικανότητας μεγάλων τομέων της οικονομίας.

8. Σήμερα σειρά προγραμμάτων και δραστηριοτήτων έρευνας και ανάπτυξης που αναλαμβάνουν τα κράτη μέλη μεμονωμένα σε εθνικό επίπεδο για την υποστήριξη δραστηριοτήτων έρευνας και ανάπτυξης (Ε&Α) σε ΜΜΕ δεν συντονίζονται επαρκώς σε ευρωπαϊκό επίπεδο και δεν επιτρέπουν συνεκτική προσέγγιση σε ευρωπαϊκό επίπεδο για την συγκρότηση αποτελεσματικού προγράμματος έρευνας και τεχνολογικής ανάπτυξης.

9. Επιθυμώντας να καθιερώσουν συνεκτική προσέγγιση σε ευρωπαϊκό επίπεδο στον τομέα των ΜΜΕ που διεξάγουν έρευνα και ανάπτυξη («Ε&Α») και προκειμένου να ενεργήσουν αποτελεσματικά, ορισμένα κράτη μέλη ανέλαβαν πρωτοβουλία στο πλαίσιο του EUREKA για τη συγκρότηση κοινού προγράμματος έρευνας και ανάπτυξης με τίτλο «Eurostars» (εφεξής το «κοινό πρόγραμμα Eurostars») υπέρ των ΜΜΕ που διεξάγουν Ε&Α, προκειμένου να πετύχουν τη δημιουργία κρίσιμης μάζας όσον αφορά τους διαχειριστικούς και οικονομικούς πόρους και τον συνδυασμό πρόσθετης εμπειρογνωμοσύνης και πόρων που διατίθενται σε διάφορες χώρες σε ολόκληρη την Ευρώπη.

10. Στόχος του κοινού προγράμματος Eurostars είναι η στήριξη των ΜΜΕ που διεξάγουν Ε&Α μέσω της εξασφάλισης του αναγκαίου νομικού και οργανωτικού πλαισίου για ευρωπαϊκή συνεργασία μεγάλης κλίμακας μεταξύ κρατών μελών όσον αφορά την εφαρμοσμένη έρευνα και την καινοτομία σε κάθε τεχνολογικό ή βιομηχανικό τομέα υπέρ των εν λόγω ΜΜΕ. Η Αυστρία, το Βέλγιο, η Κύπρος, η Τσεχική Δημοκρατία, η Δανία, η Εσθονία, η Φινλανδία, η Γαλλία, η Γερμανία, η Ελλάδα, η Ουγγαρία, η Ιρλανδία, η Ιταλία, η Λετονία, η Λιθουανία, οι Κάτω Χώρες, η Πολωνία, η Πορτογαλία, η Ρουμανία, η Σλοβενία, η Ισπανία και η Σουηδία (εφεξής τα «συμμετέχοντα κράτη μέλη»), καθώς και η Ισλανδία, το Ισραήλ, η Νορβηγία, η Ελβετία και η Τουρκία (εφεξής «οι άλλες συμμετέχουσες χώρες») συμφώνησαν να συντονίσουν και να υλοποιήσουν από κοινού δραστηριότητες με στόχο τη συμμετοχή στο κοινό πρόγραμμα Eurostars. Το συνολικό ύψος της συμμετοχής τους εκτιμάται σε τουλάχιστον 300 εκατομμύρια ευρώ για τη διάρκεια της προτεινόμενης εξαετούς περιόδου. Η οικονομική συνεισφορά της Κοινότητας πρέπει να αντιπροσωπεύει μέγιστο μερίδιο 25% του συνόλου της δημόσιας συνεισφοράς στο κοινό πρόγραμμα Eurostars, η οποία εκτιμάται σε 400 εκατομμύρια ευρώ.

11. Για να αυξηθεί ο αντίκτυπος του κοινού προγράμματος Eurostars, τα συμμετέχοντα κράτη μέλη και οι άλλες συμμετέχουσες χώρες συμφώνησαν να συμμετάσχει η Κοινότητα στο κοινό πρόγραμμα Eurostars. Η Κοινότητα πρέπει να συμμετάσχει στο εν λόγω κοινό πρόγραμμα με χρηματοδοτική συνεισφορά ύψους έως 100 εκατομμυρίων ευρώ για όλη τη διάρκεια του κοινού προγράμματος Eurostars. Δεδομένου ότι το κοινό πρόγραμμα Eurostars ανταποκρίνεται στους επιστημονικούς στόχους του εβδόμου προγράμματος-πλαισίου και ότι το ερευνητικό πεδίο του κοινού προγράμματος Eurostars εμπίπτει στον τμήμα «Έρευνα υπέρ των ΜΜΕ» του ειδικού προγράμματος «Ικανότητες» του εβδόμου προγράμματος-πλαισίου, η χρηματοδοτική συνεισφορά της Κοινότητας πρέπει να καλυφθεί από τις πιστώσεις του προϋπολογισμού που διατίθενται για το συγκεκριμένο τμήμα.

12. Η κοινοτική χρηματοδοτική στήριξη πρέπει να παρέχεται υπό τον όρο ότι έχει καταρτιστεί σχέδιο χρηματοδότησης που βασίζεται σε επίσημες δεσμεύσεις των αρμόδιων εθνικών αρχών για κοινή υλοποίηση των προγραμμάτων και δραστηριοτήτων έρευνας και ανάπτυξης οι οποίες αναλαμβάνονται σε εθνικό επίπεδο, καθώς και για συνεισφορά στη χρηματοδότηση της εκτέλεσης του κοινού προγράμματος Eurostars.

13. Η κοινή υλοποίηση των εθνικών ερευνητικών προγραμμάτων προϋποθέτει την ύπαρξη ή τη σύσταση ειδικής εκτελεστικής δομής, όπως προβλέπεται στο ειδικό πρόγραμμα «Ικανότητες».

14. Τα συμμετέχοντα κράτη μέλη συμφώνησαν σχετικά με την εν λόγω ειδική εκτελεστική δομή για την υλοποίηση του κοινού προγράμματος Eurostars.

15. Η ειδική εκτελεστική δομή πρέπει να είναι ο αποδέκτης της χρηματοδοτικής συνεισφοράς της Κοινότητας και πρέπει να εξασφαλίζει την αποτελεσματική εκτέλεση του κοινού προγράμματος Eurostars.

16. Η συνεισφορά της Κοινότητας παρέχεται υπό τον όρο της δέσμευσης πόρων από τα συμμετέχοντα κράτη μέλη και τις άλλες συμμετέχουσες χώρες, και της καταβολής των αντίστοιχων χρηματοδοτικών συνεισφορών.

17. Η καταβολή της κοινοτικής συνεισφοράς εξαρτάται από την σύναψη γενικής συμφωνίας μεταξύ της Επιτροπής και της ειδικής εκτελεστικής δομής, η οποία θα περιέχει λεπτομερείς ρυθμίσεις σχετικά με τη χρήση της κοινοτικής συνεισφοράς. Η εν λόγω γενική συμφωνία περιέχει τις αναγκαίες διατάξεις προκειμένου να εξασφαλιστεί η προστασία των οικονομικών συμφερόντων της Κοινότητας.

18. Οι τόκοι που παράγονται από την χρηματοδοτική συνεισφορά της Κοινότητας θεωρούνται ως έσοδα για ειδικό προορισμό σύμφωνα με το άρθρο 18 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[26] (εφεξής ο «δημοσιονομικός κανονισμός»). Η μέγιστη χρηματοδοτική συνεισφορά της Κοινότητας που αναφέρεται στην παρούσα απόφαση μπορεί να αυξηθεί αναλόγως από την Επιτροπή.

19. Η Κοινότητα πρέπει να έχει το δικαίωμα να μειώσει τη χρηματοδοτική συνεισφορά της εάν το κοινό πρόγραμμα Eurostars υλοποιείται ανεπαρκώς, μερικώς ή καθυστερημένα, ή εάν τα συμμετέχοντα κράτη μέλη και οι άλλες συμμετέχουσες χώρες δεν συνεισφέρουν, ή συνεισφέρουν μερικώς ή καθυστερημένα στη χρηματοδότηση του κοινού προγράμματος Eurostars, σύμφωνα με τους όρους της συμφωνίας που θα συναφθεί μεταξύ της Κοινότητας και της ειδικής εκτελεστικής δομής.

20. Για την αποτελεσματική υλοποίηση του κοινού προγράμματος Eurostars πρέπει η ειδική εκτελεστική δομή να παρέχει χρηματοδοτική στήριξη σε τρίτους που συμμετέχουν στο κοινό πρόγραμμα Eurostars, και οι οποίοι επιλέγονται έπειτα από προσκλήσεις υποβολής προτάσεων.

21. Βάσει του δημοσιονομικού κανονισμού και του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του Δημοσιονομικού Κανονισμού[27] (εφεξής «κανόνες εφαρμογής»), η συνεισφορά της Κοινότητας αποτελεί αντικείμενο διαχείρισης στο πλαίσιο της έμμεσης κεντρικής διαχείρισης, σύμφωνα με τις διατάξεις του άρθρου 54 παράγραφος 2 στοιχείο γ) και του άρθρου 56 του δημοσιονομικού κανονισμού και των άρθρων 35 και 41 των κανόνων εφαρμογής.

22. Όλα τα κράτη μέλη πρέπει να έχουν τη δυνατότητα να συμμετάσχουν στο κοινό πρόγραμμα Eurostars.

23. Σύμφωνα με τους στόχους του εβδόμου προγράμματος πλαισίου, η συμμετοχή στο κοινό πρόγραμμα Eurostars χωρών που συνδέονται με το έβδομο πρόγραμμα πλαίσιο ή άλλων χωρών πρέπει να είναι δυνατή υπό τον όρο ότι η εν λόγω συμμετοχή προβλέπεται από την σχετική διεθνή συμφωνία και εφόσον συμφωνήσουν σε αυτή τόσο η Επιτροπή όσο και τα συμμετέχοντα κράτη μέλη.

24. Σύμφωνα με το έβδομο πρόγραμμα-πλαίσιο, η Κοινότητα πρέπει να έχει το δικαίωμα να συνάπτει συμφωνία επί των όρων της χρηματοδοτικής συνεισφοράς της στο κοινό πρόγραμμα Eurostars σε σχέση με τη συμμετοχή σε αυτό οποιασδήποτε χώρας συνδεδεμένης με το έβδομο πρόγραμμα-πλαίσιο ή, εφόσον είναι ουσιαστικής σημασίας για την υλοποίηση του κοινού προγράμματος Eurostars, άλλων χωρών, στην πορεία υλοποίησής του, σύμφωνα με τους κανόνες και τους όρους που ορίζονται στην παρούσα απόφαση.

25. Πρέπει να ληφθούν κατάλληλα μέτρα για την πρόληψη παρατυπιών και περιπτώσεων απάτης και πρέπει να κινούνται οι αναγκαίες διαδικασίες για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τις διατάξεις του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[28], του κανονισμού (ΕΚ, Ευρατόμ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[29] και του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαρτίου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[30].

26. Είναι σημαντικό οι ερευνητικές δραστηριότητες που διεξάγονται στο πλαίσιο του κοινού προγράμματος Eurostars να συμβαδίζουν με θεμελιώδεις δεοντολογικές αρχές, συμπεριλαμβανομένων των αρχών που διακηρύσσονται στο άρθρο 6 της Συνθήκης για την Ευρωπαϊκή Ένωση και στον Χάρτη των Θεμελιωδών Δικαιωμάτων της Ευρωπαϊκής Ένωσης, και να τηρούν την αρχή της ένταξης της διάστασης του φύλου και της ισότητας των φύλων.

27. Η Επιτροπή πρέπει να πραγματοποιήσει ενδιάμεση αξιολόγηση, ως προς την ποιότητα και την αποτελεσματικότητα της υλοποίησης του κοινού προγράμματος Eurostars και ως προς την πρόοδο υλοποίησης των στόχων που έχουν τεθεί, καθώς και τελική αξιολόγηση,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

28. Κατά την υλοποίηση του εβδόμου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (εφεξής «έβδομο πρόγραμμα-πλαίσιο»), το οποίο θεσπίστηκε με την απόφαση αριθ. 1982/2006/EΚ, η Κοινότητα καταβάλλει χρηματοδοτική συνεισφορά στο πρόγραμμα έρευνας και ανάπτυξης Eurostars (εφεξής «κοινό πρόγραμμα Eurostars»), το οποίο αναλαμβάνεται από κοινού από την Αυστρία, το Βέλγιο, την Κύπρο, την Τσεχική Δημοκρατία, τη Δανία, την Εσθονία, την Φινλανδία, την Γαλλία, τη Γερμανία, την Ελλάδα, την Ουγγαρία, την Ιρλανδία, την Ιταλία, τη Λετονία, τη Λιθουανία, τις Κάτω Χώρες, την Πολωνία, την Πορτογαλία, τη Ρουμανία, τη Σλοβενία, την Ισπανία και τη Σουηδία (εφεξής τα «συμμετέχοντα κράτη μέλη») καθώς και την Ισλανδία, το Ισραήλ, τη Νορβηγία, την Ελβετία και την Τουρκία (εφεξής «οι άλλες συμμετέχουσες χώρες»).

29. Η Κοινότητα καταβάλλει χρηματοδοτική συνεισφορά που ανέρχεται σε ποσό το οποίο αντιστοιχεί το πολύ στο ένα τρίτο των πραγματικών συνεισφορών των συμμετεχόντων κρατών μελών μέχρι ανωτάτου ορίου 100 εκατομμυρίων ευρώ για την εξαετή διάρκεια του κοινού προγράμματος Eurostars, αρχής γενομένης από την έναρξη ισχύος της παρούσας απόφασης. Η χρηματοδοτική συνεισφορά της Κοινότητας προστίθεται στο ελάχιστο ποσό ύψους 300 εκατομμυρίων ευρώ που συνεισφέρουν τα συμμετέχοντα κράτη μέλη και οι άλλες συμμετέχουσες χώρες. Η χρηματοδοτική συνεισφορά της Κοινότητας αντιπροσωπεύει με τον τρόπο αυτό μέγιστο μερίδιο 25% του συνόλου της δημόσιας συνεισφοράς στο κοινό πρόγραμμα Eurostars, η οποία εκτιμάται σε 400 εκατομμύρια ευρώ.

30. Η χρηματοδοτική συνεισφορά της Κοινότητας καταβάλλεται από το κονδύλιο του προϋπολογισμού που διατίθεται για το τμήμα «Έρευνα υπέρ των ΜΜΕ» του ειδικού προγράμματος «Ικανότητες» για την εκτέλεση του εβδόμου προγράμματος-πλαισίου της Ευρωπαϊκής Κοινότητας βάσει της απόφασης 2006/974/ΕΚ (εφεξής «ειδικό πρόγραμμα Ικανότητες»).

Άρθρο 2

Η χρηματοδοτική συνεισφορά της Κοινότητας εξαρτάται από:

α) την τεκμηρίωση, εκ μέρους των συμμετεχόντων κρατών μελών και των άλλων συμμετεχουσών χωρών, ότι το κοινό πρόγραμμα Eurostars έχει πράγματι συγκροτηθεί όπως περιγράφεται στο παράρτημα Ι της παρούσας απόφασης·

β) την επίσημη σύσταση ή καθορισμό, από τα συμμετέχοντα κράτη μέλη, και τις άλλες συμμετέχουσες χώρες, ή από οργανισμούς που έχουν καθοριστεί από τα συμμετέχοντα κράτη μέλη και οι άλλες συμμετέχουσες χώρες, μιας δομής με νομική προσωπικότητα (καλούμενη για τους σκοπούς της παρούσας απόφασης «ειδική εκτελεστική δομή»), υπεύθυνης για την υλοποίηση του κοινού προγράμματος Eurostars, καθώς και για την παραλαβή, την κατανομή και την παρακολούθηση της χρηματοδοτικής συνεισφοράς της Κοινότητας σύμφωνα με το άρθρο 54 παράγραφος 2 στοιχείο γ) και το άρθρο 56 του δημοσιονομικού κανονισμού·

γ) τον καθορισμό κατάλληλου και αποτελεσματικού μοντέλου διαχείρισης του κοινού προγράμματος Eurostars σύμφωνα με τις κατευθυντήριες γραμμές του παραρτήματος II της παρούσας απόφασης·

δ) την αποτελεσματική διεξαγωγή των δραστηριοτήτων του κοινού προγράμματος Eurostars που περιγράφονται στο παράρτημα Ι της παρούσας απόφασης από την ειδική εκτελεστική δομή, η οποία συνεπάγεται την προκήρυξη προσκλήσεων υποβολής προτάσεων για τη χορήγηση επιχορηγήσεων·

ε) τη δέσμευση των συμμετεχόντων κρατών μελών και των άλλων συμμετεχουσών χωρών να συνεισφέρουν στη χρηματοδότηση του κοινού προγράμματος Eurostars, και στην πραγματική καταβολή της χρηματοδοτικής τους συνεισφοράς, ιδίως τη χρηματοδότηση των συμμετεχόντων στα έργα που έχουν επιλεγεί βάσει των προσκλήσεων υποβολής προτάσεων που προκηρύσσονται στο πλαίσιο του κοινού προγράμματος Eurostars·

στ) τη συμμόρφωση προς τους κανόνες περί κρατικών ενισχύσεων της Κοινότητας και ιδίως προς τους κανόνες που περιλαμβάνονται στο κοινοτικό πλαίσιο σχετικά με τις κρατικές ενισχύσεις για την έρευνα και ανάπτυξη και την καινοτομία[31]·

ζ) την εξασφάλιση υψηλού επιπέδου επιστημονικής αριστείας και την τήρηση δεοντολογικών αρχών σύμφωνα με τις γενικές αρχές του εβδόμου προγράμματος πλαισίου, την αρχή της ένταξης της διάστασης του φύλου και την αρχή της ισότητας των φύλων, και τη συμβολή στην αειφόρο ανάπτυξη, και

η) τη διατύπωση διατάξεων που διέπουν τα δικαιώματα πνευματικής ιδιοκτησίας, τα οποία απορρέουν από τις δραστηριότητες που διεξάγονται στο πλαίσιο του κοινού προγράμματος Eurostars και από την υλοποίηση και τον συντονισμό των προγραμμάτων και δραστηριοτήτων έρευνας και ανάπτυξης που διεξάγουν, σε εθνικό επίπεδο, τα συμμετέχοντα κράτη μέλη και οι άλλες συμμετέχουσες χώρες, κατά τρόπο ώστε να αποβλέπουν στην προαγωγή της παραγωγής τέτοιων γνώσεων και στην υποστήριξη της ευρύτερης χρήσης και διάδοσης των παραγόμενων γνώσεων.

Άρθρο 3

Η χορήγηση χρηματοδοτικής ενίσχυσης από την ειδική εκτελεστική δομή σε τρίτους που συμμετέχουν στην υλοποίηση του κοινού προγράμματος Eurostars, και ιδίως σε συμμετέχοντες σε έργα που έχουν επιλεγεί έπειτα από προσκλήσεις υποβολής προτάσεων για τη χορήγηση επιχορηγήσεων, υπόκειται στις αρχές της ίσης μεταχείρισης και της διαφάνειας. Η χρηματοδοτική ενίσχυση σε τρίτους χορηγείται βάσει της επιστημονικής αριστείας και λαμβανομένων υπόψη των ιδιαίτερων χαρακτηριστικών της στοχευόμενης ομάδας ΜΜΕ, των αναμενόμενων οικονομικών επιπτώσεων και σύμφωνα με τις αρχές και τις διαδικασίες του παραρτήματος Ι της παρούσας απόφασης.

Άρθρο 4

Οι ρυθμίσεις για την χρηματοδοτική συνεισφορά της Κοινότητας και οι κανόνες που αναφέρονται στην οικονομική ευθύνη και τα δικαιώματα πνευματικής ιδιοκτησίας, καθώς και οι λεπτομερείς κανόνες για την παροχή χρηματοδοτικής ενίσχυσης από την ειδική εκτελεστική δομή σε τρίτους θεσπίζονται μέσω γενικής συμφωνίας που συνάπτεται μεταξύ της Επιτροπής, εξ ονόματος της Κοινότητας, και της ειδικής εκτελεστικής δομής, καθώς και με ετήσιες συμφωνίες χρηματοδότησης.

Άρθρο 5

Σύμφωνα με το άρθρο 18 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, οι τόκοι που παράγονται από την χρηματοδοτική συνεισφορά της Κοινότητας η οποία διατίθεται στο κοινό πρόγραμμα Eurostars θεωρούνται ως έσοδα για ειδικό προορισμό. Η μέγιστη χρηματοδοτική συνεισφορά της Κοινότητας που αναφέρεται στο άρθρο 1 μπορεί να αυξηθεί αναλόγως από την Επιτροπή.

Άρθρο 6

Εάν το κοινό πρόγραμμα Eurostars δεν υλοποιηθεί ή εάν υλοποιηθεί ανεπαρκώς, μερικώς ή καθυστερημένα, ή εάν τα συμμετέχοντα κράτη μέλη και οι άλλες συμμετέχουσες χώρες δεν συνεισφέρουν, ή συνεισφέρουν μερικώς ή καθυστερημένα στη χρηματοδότηση του κοινού προγράμματος Eurostars, η Κοινότητα μπορεί να μειώσει τη χρηματοδοτική της συνεισφορά ανάλογα με την πραγματική υλοποίηση του κοινού προγράμματος Eurostars και το ύψος των δημόσιων κονδυλίων που έχουν διαθέσει τα συμμετέχοντα κράτη μέλη και οι άλλες συμμετέχουσες χώρες για την υλοποίηση του κοινού προγράμματος Eurostars, βάσει των όρων της συμφωνίας που θα συναφθεί μεταξύ της Επιτροπής και της ειδικής εκτελεστικής δομής.

Άρθρο 7

Κατά την υλοποίηση του κοινού προγράμματος Eurostars, τα συμμετέχοντα κράτη μέλη οι άλλες συμμετέχουσες χώρες, λαμβάνουν όλα τα απαραίτητα νομοθετικά, κανονιστικά, διοικητικά ή άλλα μέτρα για την προστασία των οικονομικών συμφερόντων των Κοινοτήτων. Τα συμμετέχοντα κράτη μέλη και οι άλλες συμμετέχουσες χώρες, παρέχουν επαρκείς εγγυήσεις για την πλήρη επιστροφή στην ειδική εκτελεστική δομή οιωνδήποτε ποσών οφείλονται στην Κοινότητα.

Άρθρο 8

Η Επιτροπή και το Ελεγκτικό Συνέδριο μπορούν, μέσω των μονίμων ή άλλων υπαλλήλων τους, να προβαίνουν σε όλους τους αναγκαίους ελέγχους και επιθεωρήσεις προκειμένου να διασφαλίζεται η χρηστή διαχείριση των κοινοτικών πόρων και η προστασία των οικονομικών συμφερόντων της Κοινότητας έναντι οποιασδήποτε απάτης ή παρατυπίας. Προς το σκοπό αυτό, τα συμμετέχοντα κράτη μέλη και οι άλλες συμμετέχουσες χώρες, ή/και η ειδική εκτελεστική δομή θέτουν, εν ευθέτω χρόνω, στη διάθεση της Επιτροπής και του Ελεγκτικού Συνεδρίου όλα τα σχετικά έγγραφα.

Άρθρο 9

Η Επιτροπή διαβιβάζει κάθε σχετική πληροφορία στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο. Τα συμμετέχοντα κράτη μέλη και οι άλλες συμμετέχουσες χώρες, καλούνται να διαβιβάζουν στην Επιτροπή, μέσω της ειδικής εκτελεστικής δομής, κάθε συμπληρωματική πληροφορία που απαιτείται από το Ευρωπαϊκό Κοινοβούλιο, το Συμβούλιο και το Ελεγκτικό Συνέδριο σχετικά με την οικονομική διαχείριση της ειδικής εκτελεστικής δομής.

Άρθρο 10

Κάθε κράτος μέλος μπορεί να προσχωρήσει στο κοινό πρόγραμμα Eurostars βάσει των κανόνων που ορίζονται στην παρούσα απόφαση.

Άρθρο 11

Οιαδήποτε τρίτη χώρα μπορεί να προσχωρήσει στο κοινό πρόγραμμα Eurostars βάσει των κανόνων που ορίζονται στην παρούσα απόφαση, υπό την προϋπόθεση ότι η εν λόγω συμμετοχή καλύπτεται από σχετική διεθνή συμφωνία, και ότι σε αυτό συμφωνούν τόσο η Επιτροπή όσο και τα συμμετέχοντα κράτη μέλη και οι άλλες συμμετέχουσες χώρες.

Άρθρο 12

Οι προϋποθέσεις για τη χρηματοδοτική συνεισφορά της Κοινότητας σε σχέση με τη συμμετοχή στο κοινό πρόγραμμα Eurostars οιασδήποτε χώρας συνδεδεμένης με το έβδομο πρόγραμμα-πλαίσιο ή όπου αυτό είναι απαραίτητο για την εκτέλεση του κοινού προγράμματος Eurostars, οιασδήποτε άλλης χώρας, μπορούν να συμφωνούνται από την Κοινότητα βάσει των κανόνων που θεσπίζονται στην παρούσα απόφαση καθώς και οιωνδήποτε εκτελεστικών κανόνων και ρυθμίσεων.

Άρθρο 13

1. Η ετήσια έκθεση για το έβδομο πρόγραμμα-πλαίσιο που υποβάλλεται στο Ευρωπαϊκό Κοινοβούλιο και το Συμβούλιο σύμφωνα με το άρθρο 173 της Συνθήκης, περιλαμβάνει περίληψη των δραστηριοτήτων που αναλαμβάνονται στο πλαίσιο του κοινού προγράμματος Eurostars βάσει της ετήσιας έκθεσης που υποβάλλει η ειδική εκτελεστική δομή στην Επιτροπή.

2. Η Επιτροπή διεξάγει ενδιάμεση αξιολόγηση του κοινού προγράμματος Eurostars δύο έτη μετά την έναρξη του προγράμματος. Στην εν λόγω αξιολόγηση εξετάζεται η ποιότητα και η αποτελεσματικότητα της υλοποίησης συμπεριλαμβανομένης της επιστημονικής, διαχειριστικής και οικονομικής ενοποίησης του κοινού προγράμματος Eurostars και η πρόοδος προς την επίτευξη των στόχων που έχουν οριστεί, και διατυπώνονται συστάσεις σχετικά με τον πλέον ενδεδειγμένο τρόπο περαιτέρω προώθησης της ενοποίησης. Η Επιτροπή διαβιβάζει στο Ευρωπαϊκό Κοινοβούλιο και το Συμβούλιο τα σχετικά συμπεράσματα, συνοδευόμενα από τις παρατηρήσεις της και, κατά περίπτωση, προτάσεις για την προσαρμογή της παρούσας απόφασης.

3. Κατά την ολοκλήρωση του κοινού προγράμματος Eurostars, η Επιτροπή διεξάγει τελική αξιολόγηση του προγράμματος. Τα αποτελέσματα της τελικής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.

Άρθρο 14

Η παρούσα απόφαση αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης .

Άρθρο 15

Η παρούσα απόφαση απευθύνεται στα κράτη μέλη.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

ΠΑΡΑΡΤΗΜΑ I

Περιγραφή των στόχων και των δραστηριοτήτων του κοινού προγράμματος Eurostars

Ι. Στόχοι

Στόχος της παρούσας πρωτοβουλίας που διατυπώθηκε από τις χώρες μέλη του EUREKA είναι η συγκρότηση του κοινού προγράμματος Eurostars το οποίο απευθύνεται στις ΜΜΕ που διεξάγουν έρευνα και ανάπτυξη (Ε&Α). Οι εν λόγω ΜΜΕ είναι εταιρείες έντασης γνώσεων με βάση την τεχνολογία/την καινοτομία και διαδραματίζουν ζωτικό ρόλο στη διαδικασία της καινοτομίας. Χαρακτηρίζονται από έντονο προσανατολισμό προς τους πελάτες ή την αγορά και στοχεύουν στην επίτευξη μιας ισχυρής θέσεως διεθνώς, ηγούμενες ιδιαίτερα καινοτόμων αγοραστρεφών έργων. Με βάση τις δικές τους ικανότητες Ε&Α έχουν τη δυνατότητα να αναπτύσσουν προϊόντα, διεργασίες και υπηρεσίες με σαφές καινοτόμο και τεχνολογικό πλεονέκτημα. Οι εν λόγω εταιρείες μπορεί να είναι διαφόρων μεγεθών και τομέων δραστηριοτήτων, μπορεί π.χ. να είναι καθιερωμένες επιχειρήσεις με εμπειρία στην διεξαγωγή Ε&Α αιχμής προσανατολισμένης προς τις εφαρμογές ή νεοεμφανιζόμενες επιχειρήσεις υψηλού δυναμικού. Η Ε&Α αποτελεί ζωτικό στοιχείο της εταιρικής τους στρατηγικής και των επιχειρηματικών τους σχεδίων. Οι εν λόγω εταιρείες πρέπει να είναι ΜΜΕ κατά την έννοια της σύστασης της Επιτροπής 2003/361/ΕΚ[32].

Το κοινό πρόγραμμα Eurostars έχει ως στόχο τη στήριξη των εν λόγω ΜΜΕ που διεξάγουν Ε&Α μέσω των εξής:

(1) της δημιουργίας βιώσιμου ευρωπαϊκού μηχανισμού στήριξης Ε&Α για τις ΜΜΕ που διεξάγουν Ε&Α·

(2) της ενθάρρυνσής τους να αναπτύξουν νέες οικονομικές δραστηριότητες με βάση αποτελέσματα Ε&Α και να διαθέσουν στην αγορά νέα προϊόντα, διεργασίες και υπηρεσίες ταχύτερα από ό,τι θα ήταν ειδάλλως δυνατόν·

(3) της προώθησης της τεχνολογικής και επιχειρηματικής ανάπτυξης και διεθνοποίησης των εν λόγω εταιρειών.

Το κοινό πρόγραμμα Eurostars συμπληρώνει υφιστάμενα εθνικά και ευρωπαϊκά προγράμματα με στόχο την στήριξη των ΜΜΕ που διεξάγουν Ε&Α στο στάδιο της διαδικασίας ανάπτυξης καινοτομίας.

Συμβάλλει στην ευρωπαϊκή ανταγωνιστικότητα, καινοτομία, απασχόληση, οικονομική αλλαγή, αειφόρο ανάπτυξη και προστασία του περιβάλλοντος και βοηθά στην επίτευξη των στόχων της Λισαβόνας και της Βαρκελώνης. Ως πρωτοβουλία 27 χωρών του EUREKA, μέσω της υιοθετούμενης προσέγγισης «από τη βάση στην κορυφή» στηρίζει δραστηριότητες έρευνας, ανάπτυξης και επίδειξης που πραγματοποιούνται από διακρατικές κοινοπραξίες των οποίων ηγούνται ΜΜΕ που διεξάγουν Ε&Α και με τις οποίες συνεργάζονται, όπου ενδείκνυται, ερευνητικοί οργανισμοί ή/και μεγάλες επιχειρήσεις.

Στόχος του κοινού προγράμματος Eurostars είναι η ευθυγράμμιση και ο συγχρονισμός των συναφών εθνικών προγραμμάτων έρευνας και καινοτομίας για την δημιουργία κοινού προγράμματος που χαρακτηρίζεται από επιστημονική, διαχειριστική και οικονομική ενοποίηση και συμβάλλει σημαντικά στη δημιουργία του Ευρωπαϊκού Χώρου Έρευνας. Η επιστημονική ενοποίηση επιτυγχάνεται μέσω του ορισμού και της υλοποίησης από κοινού των δραστηριοτήτων στο πλαίσιο του κοινού προγράμματος Eurostars. Η διαχειριστική ενοποίηση επιτυγχάνεται μέσω της χρήσης της γραμματείας του EUREKA ως ειδικής εκτελεστικής δομής. Ο ρόλος της είναι η διαχείριση του κοινού προγράμματος Eurostars και η παρακολούθηση της εκτέλεσής του όπως περιγράφεται με περισσότερες λεπτομέρειες στο παράρτημα ΙΙ. Η οικονομική ενοποίηση συνεπάγεται ότι τα συμμετέχοντα κράτη συνεισφέρουν στην πράξη στη χρηματοδότηση του κοινού προγράμματος Eurostars, και περιλαμβάνει ιδίως τη δέσμευση να χρηματοδοτηθούν οι συμμετέχοντες στα έργα του Eurostars που θα επιλεγούν από τους εθνικούς προϋπολογισμούς οι οποίοι θα δεσμευθούν για το Eurostars.

Μακροπρόθεσμα, στο πλαίσιο της παρούσας πρωτοβουλίας πρέπει να καταβληθούν προσπάθειες για την ανάπτυξη στενότερων δεσμών όσον αφορά την επιστημονική, διαχειριστική και οικονομική ενοποίηση. Τα συμμετέχοντα κράτη μέλη, καθώς και η Ισλανδία, το Ισραήλ, η Νορβηγία, η Ελβετία και η Τουρκία (εφεξής «οι άλλες συμμετέχουσες χώρες») πρέπει να ενισχύσουν περαιτέρω την ενοποίηση και να απαλείψουν τους υφιστάμενους εθνικούς νομοθετικούς φραγμούς όσον αφορά τη διεθνή συνεργασία.

II. Δραστηριότητες

Η κύρια δραστηριότητα του κοινού προγράμματος Eurostars περιλαμβάνει δραστηριότητες Ε&Α των οποίων ηγούνται μία ή περισσότερες ΜΜΕ που διεξάγουν Ε&Α με έδρα στα συμμετέχοντα κράτη μέλη. Οι δραστηριότητες Ε&Α καλύπτουν το σύνολο των επιστημονικών και τεχνολογικών πεδίων και:

(1) υλοποιούνται μέσω διακρατικών έργων με πολλούς συμμετέχοντες στα οποία συμμετέχουν τουλάχιστον δύο συμμετέχοντες από διαφορετικά συμμετέχοντα κράτη μέλη και περιλαμβάνουν δραστηριότητες έρευνας, τεχνολογικής ανάπτυξης, επίδειξης, κατάρτισης και διάδοσης. Στα έργα αυτά μπορούν επίσης να συμμετάσχουν ερευνητικοί οργανισμοί, πανεπιστήμια ή μεγάλες εταιρείες·

(2) ο πυρήνας του έργου εκτελείται από τις ΜΜΕ που διεξάγουν Ε&Α οι οποίες πρέπει να καταβάλλουν το 50% τουλάχιστον των δαπανών που συνδέονται με την Ε&Α στο πλαίσιο του έργου. Εάν απαιτηθεί, μπορεί να προβλεφθεί για το έργο ήσσονος σημασίας υπεργολαβία.

(3) έχουν στόχο αγοραστρεφή έρευνα και ανάπτυξη και πρέπει να είναι βραχείας ή μέσης διάρκειας και να καλύπτουν υψηλού ενδιαφέροντος εργασίες έρευνας και ανάπτυξης· οι ΜΜΕ πρέπει να αποδείξουν την ικανότητά τους να αξιοποιήσουν τα αποτελέσματα του έργου στο πλαίσιο ρεαλιστικών χρονοδιαγραμμάτων·

(4) η διεύθυνση και ο συντονισμός εξασφαλίζονται από μια από τις συμμετέχουσες ΜΜΕ που διεξάγουν Ε&Α, την αποκαλούμενη «διευθύνουσα ΜΜΕ».

Επιπλέον πρέπει να στηρίζονται δραστηριότητες μεσιτείας, προώθησης προγραμμάτων και δικτύωσης σε περιορισμένη έκταση προκειμένου να προωθηθεί το κοινό πρόγραμμα Eurostars και να ενισχυθεί ο αντίκτυπός του. Σε αυτές περιλαμβάνεται η διοργάνωση συναντήσεων εργασίας και η ανάπτυξη επαφών με άλλους ενδιαφερόμενους όπως επενδυτές και πάροχοι υπηρεσιών διαχείρισης γνώσεων.

ΙΙΙ. Αναμενόμενα παραδοτέα από την υλοποίηση του προγράμματος

Το κύριο παραδοτέο του κοινού προγράμματος Eurostars είναι ένα νέο κοινό ευρωπαϊκό πρόγραμμα έρευνας και ανάπτυξης για τις ΜΜΕ που διεξάγουν Ε&Α, «από τη βάση στην κορυφή», με βάση το EUREKA και συγχρηματοδοτούμενο από τα συμμετέχοντα εθνικά προγράμματα Ε&Α και την Ευρωπαϊκή Κοινότητα.

Η ειδική εκτελεστική δομή υποβάλλει ετήσια έκθεση η οποία περιλαμβάνει λεπτομερή ανασκόπηση της υλοποίησης του κοινού προγράμματος (διαδικασία αξιολόγησης και επιλογής, στατιστικές σχετικά με την ομάδα των αξιολογητών, αριθμός υποβληθέντων και επιλεχθέντων προς χρηματοδότηση έργων, χρήση της κοινοτικής χρηματοδότησης, κατανομή των εθνικών πόρων, τύπος συμμετεχόντων, στατιστικές ανά χώρα, εκδηλώσεις μεσιτείας και δραστηριότητες διάδοσης κ.λπ.), καθώς και η πρόοδος προς την περαιτέρω ενοποίηση. Η ειδική εκτελεστική δομή πραγματοποιεί εκ των υστέρων αξιολόγηση των επιπτώσεων μετά την ολοκλήρωση του κοινού προγράμματος Eurostars.

IV. Υλοποίηση του προγράμματος

Η διαχείριση του κοινού προγράμματος Eurostars εξασφαλίζεται από ειδική εκτελεστική δομή. Οι προτάσεις υποβάλλονται κεντρικά στην ειδική εκτελεστική δομή από τους αιτούντες (ενιαίο σημείο υποβολής) μετά από κεντρική και κοινή, ετήσια πρόσκληση υποβολής προτάσεων με περιοδικές ημερομηνίες λήξης. Οι προτάσεις για έργα αξιολογούνται και επιλέγονται κεντρικά βάσει διαφανών και κοινών κριτηρίων επιλεξιμότητας και αξιολόγησης μετά από διαδικασία δύο σταδίων. Στο πρώτο στάδιο οι προτάσεις αξιολογούνται από τουλάχιστον δύο ανεξάρτητους εμπειρογνώμονες οι οποίοι εξετάζουν τις τεχνικές και τις εμπορικές πτυχές της πρότασης. Οι εν λόγω εμπειρογνώμονες μπορούν να δρουν από απόσταση. Η κατάταξη των προτάσεων πραγματοποιείται σε δεύτερο στάδιο, από διεθνή επιτροπή αξιολόγησης από ανεξάρτητους εμπειρογνώμονες. Ο κατάλογος κατάταξης εγκρίνεται κεντρικά, είναι δεσμευτικός για την διάθεση της χρηματοδότησης από την κοινοτική συνεισφορά και από τους εθνικούς προϋπολογισμούς που έχουν δεσμευθεί για έργα Eurostars. Η ειδική εκτελεστική δομή είναι υπεύθυνη για την παρακολούθηση των έργων, ενώ για τη διαχείριση ολόκληρου του κύκλου του έργου καθιερώνονται κοινές επιχειρησιακές διαδικασίες. Οι συμμετέχοντες στα επιλεγμένα έργα Eurostars αποτελούν αντικείμενο διοικητικών χειρισμών των αντίστοιχων εθνικών προγραμμάτων τους.

V. Μηχανισμός χρηματοδότησης

Το κοινό πρόγραμμα Eurostars συγχρηματοδοτείται από τα συμμετέχοντα κράτη και την Κοινότητα. Τα συμμετέχοντα κράτη καταρτίζουν πολυετές πρόγραμμα χρηματοδότησης για τη συμμετοχή στο κοινό πρόγραμμα Eurostars και συνεισφέρουν στη συγχρηματοδότηση των δραστηριοτήτων του. Οι εθνικές συνεισφορές είναι δυνατόν να προέλθουν από υφιστάμενα ή από νεοδημιουγηθέντα εθνικά προγράμματα, υπό τον όρο να ανταποκρίνονται στον χαρακτήρα «από τη βάση στην κορυφή» του Eurostars. Κάθε συμμετέχον κράτος είναι ελεύθερο να αυξήσει τον εθνικό προϋπολογισμό που έχει δεσμεύσει για το κοινό πρόγραμμα Eurostars ανά πάσα στιγμή κατά τη διάρκεια του προγράμματος.

Χρηματοδότηση σε επίπεδο προγράμματος

Η κοινοτική συνεισφορά στο κοινό πρόγραμμα Eurostars, την οποία διαχειρίζεται η ειδική εκτελεστική δομή, υπολογίζεται ως ποσό που αντιστοιχεί το πολύ στο ένα τρίτο των πραγματικών συνεισφορών των συμμετεχόντων κρατών μελών μέχρι ανωτάτου ορίου 100 εκατομμυρίων ευρώ. Η συνεισφορά της Κοινότητας προστίθεται στα 300 εκατομμύρια ευρώ που συνεισφέρουν τα συμμετέχοντα κράτη μέλη, και αντιστοιχεί έτσι σε ποσοστό το πολύ 25% στο πλαίσιο της συνολικής δημόσιας χρηματοδότησης που διατίθεται για το κοινό πρόγραμμα Eurostars.

Ποσοστό μέχρι 4,5% της χρηματοδοτικής συνεισφοράς της Κοινότητας χρησιμοποιείται για να καλυφθούν τα λειτουργικά έξοδα της ειδικής εκτελεστικής δομής για την υλοποίηση του κοινού προγράμματος Eurostars.

Η χρηματοδοτική συνεισφορά της Κοινότητας σε επιλεγμένα έργα Eurostars μπορεί να μεταφερθεί από την ειδική εκτελεστική δομή στους εθνικούς φορείς χρηματοδότησης που ορίζονται από τα συμμετέχοντα κράτη, βάσει συμφωνίας που θα συναφθεί μεταξύ των εθνικών φορέων χρηματοδότησης και της ειδικής εκτελεστικής δομής. Η ειδική εκτελεστική δομή εξασφαλίζει ότι οι εθνικοί φορείς χρηματοδότησης μεταφέρουν την χρηματοδοτική συνεισφορά της Κοινότητας στους συμμετέχοντες στα επιλεγμένα έργα Eurostars.

Χρηματοδότηση έργων Eurostars

Η διάθεση κονδυλίων από τους εθνικούς προϋπολογισμούς που έχουν δεσμευθεί και από την συνεισφορά της Κοινότητας σε επιλεγμένα έργα Eurostars γίνεται βάσει της σειράς του καταλόγου κατάταξης. Η χρηματοδοτική συνεισφορά που χορηγείται στους συμμετέχοντες στα εν λόγω έργα υπολογίζεται σύμφωνα με τους κανόνες χρηματοδότησης των συμμετεχόντων εθνικών προγραμμάτων.

Σε περίπτωση δανείου εφαρμόζεται τυποποιημένος υπολογισμός της ισοδύναμης ακαθάριστης επιχορήγησης, λαμβανομένων υπόψη της έντασης επιχορήγησης επιτοκίου και του μέσου ποσοστού αποτυχίας του αντίστοιχου εθνικού προγράμματος.

VI. Ρυθμίσεις για δικαιώματα πνευματικής ιδιοκτησίας

Η ειδική εκτελεστική δομή θεσπίζει την πολιτική όσον αφορά την πνευματική ιδιοκτησία του κοινού προγράμματος Eurostars. Στόχος της εν λόγω πολιτικής όσον αφορά την πνευματική ιδιοκτησία του κοινού προγράμματος Eurostars είναι η προώθηση της δημιουργίας γνώσεων σε συνδυασμό με την αξιοποίηση και την διάδοση των αποτελεσμάτων του έργου υπέρ της ομάδας στόχου των ΜΜΕ που διεξάγουν Ε&Α. Στο πλαίσιο αυτό πρέπει να χρησιμοποιηθεί ως πρότυπο η προσέγγιση που υιοθετήθηκε στους κανόνες συμμετοχής του εβδόμου προγράμματος πλαισίου[33].

ΠΑΡΑΡΤΗΜΑ ΙΙ

Ρυθμίσεις για τη διοίκηση του κοινού προγράμματος Eurostars

Η ειδική εκτελεστική δομή του κοινού προγράμματος Eurostars βρίσκεται στη γραμματεία του EUREKA. Έχει ως αποστολή τη διαχείριση του κοινού προγράμματος Eurostars και την παραλαβή, κατανομή και παρακολούθηση της χρηματοδοτικής συνεισφοράς της Κοινότητας στο κοινό πρόγραμμα Eurostars.

Το σύστημα διοίκησης του κοινού προγράμματος Eurostars περιλαμβάνει τέσσερεις κύριους φορείς:

(1) Η «ομάδα υψηλού επιπέδου του Eureka (HLG)» αποτελείται από τα άτομα που διορίζουν τα κράτη μέλη του EUREKA ως εκπροσώπους υψηλού επιπέδου, συμπεριλαμβανομένου του εκπροσώπου της Ευρωπαϊκής Επιτροπής. Είναι υπεύθυνη για την αποδοχή νέων κρατών στο κοινό πρόγραμμα Eurostars.

(2) Η «ομάδα υψηλού επιπέδου Eurostars» αποτελείται από τους εκπροσώπους στην ομάδα υψηλού επιπέδου του Eureka των κρατών που συμμετέχουν στο κοινό πρόγραμμα Eurostars. Η Ευρωπαϊκή Επιτροπή διατηρεί το δικαίωμα να αποστείλει εκπρόσωπό της ως παρατηρητή στις συνεδριάσεις της εν λόγω ομάδας. Είναι αρμόδια για την επίβλεψη της υλοποίησης του κοινού προγράμματος Eurostars και ιδίως για τα ακόλουθα: τον διορισμό των μελών της συμβουλευτικής ομάδας Eurostars, την έγκριση των επιχειρησιακών διαδικασιών για την διαχείριση του κοινού προγράμματος Eurostars, την έγκριση του προγράμματος και του προϋπολογισμού των προσκλήσεων υποβολής προτάσεων και την έγκριση του καταλόγου κατάταξης των έργων Eurostars που θα χρηματοδοτηθούν.

(3) Η «συμβουλευτική ομάδα Eurostars» απαρτίζεται από τους εθνικούς συντονιστές έργων EUREKA (NPC) από τα κράτη που συμμετέχουν στο Eurostars και η προεδρία της ασκείται από τον επικεφαλής της γραμματείας EUREKA. Η συμβουλευτική ομάδα Eurostars παρέχει συμβουλές στην γραμματεία του Eurostars στο πλαίσιο της υλοποίησης του κοινού προγράμματος Eurostars και γνωμοδοτεί επί των ρυθμίσεων σχετικά με την υλοποίησή του, όπως για τις διαδικασίες χρηματοδότησης, τις διαδικασίες αξιολόγησης και επιλογής, τον συγχρονισμό μεταξύ κεντρικών και εθνικών διαδικασιών και την παρακολούθηση των έργων. Γνωμοδοτεί επίσης επί της προόδου εκτέλεσης του κοινού προγράμματος, συμπεριλαμβανομένης και της προόδου προς περαιτέρω ενοποίηση.

(4) Η γραμματεία του EUREKA (ESE) ενεργεί ως ειδική εκτελεστική δομή για το Eurostars, για την οποία ο επικεφαλής της ESE ενεργεί ως νόμιμος εκπρόσωπος του προγράμματος Eurostars έναντι της ομάδας υψηλού επιπέδου EUREKA, της ομάδας υψηλού επιπέδου Eurostars, της Ευρωπαϊκής Επιτροπής, του δικτύου EUREKA και τρίτων. Η γραμματεία EUREKA είναι αρμόδια για την υλοποίηση του κοινού προγράμματος Eurostars και ευθύνεται ιδίως για τα εξής:

- κατάρτιση του ετήσιου προϋπολογισμού των προσκλήσεων υποβολής προτάσεων, κεντρική διοργάνωση κοινών προσκλήσεων υποβολής προτάσεων και παραλαβή των προτάσεων για έργα (ενιαίο σημείο υποβολής)·

- κεντρική διοργάνωση της επιλεξιμότητας και αξιολόγηση των προτάσεων για έργα, βάσει κοινών κριτηρίων επιλεξιμότητας και αξιολόγησης, κεντρική διοργάνωση της επιλογής των προς χρηματοδότηση προτάσεων για έργα, παρακολούθηση των έργων και την συνέχεια που δίδεται σε αυτά·

- παραλαβή, κατανομή και παρακολούθηση της συνεισφοράς της Κοινότητας·

- συλλογή των λογαριασμών σχετικά με την κατανομή, στους συμμετέχοντες σε έργα Eurostars, της χρηματοδότησης από τους φορείς χρηματοδότησης στα συμμετέχοντα κράτη·

- προβολή του κοινού προγράμματος Eurostars·

- υποβολή εκθέσεων στην ομάδα υψηλού επιπέδου EUREKA, στην ομάδα υψηλού επιπέδου Eurostars, στο δίκτυο EUREKA και στην Ευρωπαϊκή Επιτροπή σχετικά με το κοινό πρόγραμμα Eurostars, συμπεριλαμβανομένης και της προόδου προς περαιτέρω ενοποίηση.

- ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Συμμετοχή της Κοινότητας σε πρόγραμμα έρευνας και ανάπτυξης με στόχο τη στήριξη των ΜΜΕ που διεξάγουν έρευνα και ανάπτυξη και το οποίο έχουν αναλάβει διάφορα κράτη μέλη και κράτη συνδεδεμένα με το έβδομο πρόγραμμα πλαίσιο, σύμφωνα με τα αναφερόμενα στην απόφαση.

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας (-είς) δραστηριότητας και σχετική (-ές) δραστηριότητα (-ες):

Τομέας (-είς) δραστηριότητας και σχετική (-ές) δραστηριότητα (-ες): Έβδομο Πρόγραμμα Πλαίσιο.

Το άρθρο 169 της συνθήκης για την ίδρυση της Ευρωπαϊκής Κοινότητας.

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A) περιλαμβανομένων των ονομασιών τους:

08.13 01 01 «Ικανότητες»: «Έρευνα υπέρ ΜΜΕ[34]»

08.13 01 02 «Ικανότητες»: «Έρευνα υπέρ ΜΜΕ» «Κοινό πρόγραμμα Eurostars[35]»

3.2. Διάρκεια της δράσης και των δημοσιονομικών επιπτώσεων:

Η κοινοτική συνεισφορά στο κοινό πρόγραμμα Eurostars αναμένεται ότι θα καθιερωθεί με συναπόφαση Συμβουλίου και Κοινοβουλίου τον Δεκέμβριο του 2007, για αρχική περίοδο που θα διαρκέσει έως την 31η Δεκεμβρίου 2013. Η δημοσιονομική της επίπτωση στον προϋπολογισμό της ΕΕ θα παύσει μετά το 2013.

3.3. Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

08.13 01 01 | ΜΥΔ | ΔΠ[36] | ΝΑΙ | ΝΑΙ | ΝΑΙ | αριθ. [1A] |

08.13 01 02 | ΜΥΔ | ΔΠ[37] | ΝΑΙ | ΝΑΙ | ΝΑΙ | αριθ. [1A] |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

Όλα τα ποσά που παρατίθενται στο παρόν δελτίο είναι ενδεικτικά και εκφράζονται σε σταθερές τιμές.

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (με 3 δεκαδικά ψηφία)

Είδος δαπάνης | Τμήμα αριθ. | Έτος 2007 | 2008 | 2009 | 2010 | 2011 | 2012 και επόμενα | Σύνολο |

Επιχειρησιακές δαπάνες |

Πιστώσεις ανάληψης υποχρεώσεων (ΠΑΥ) | 8.1. | α | 0 | 15,964 | 15,964 | 15,964 | 15,964 | 31,926 | 95,782 |

Πιστώσεις πληρωμών (ΠΠ) | β | 0 | 7,982 | 12,771 | 15,964 | 15,964 | 43,101 | 95,782 |

Διοικητικές δαπάνες περιλαμβανόμενες στο ποσό αναφοράς[38] |

Τεχνική και διοικητική βοήθεια (ΜΔΠ) | 8.2.4. | γ | 0 | 0,703 | 0,703 | 0,703 | 0,703 | 1,406 | 4,218 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 0 | 16,667 | 16,667 | 16,667 | 16,667 | 33,332 | 100 |

Πιστώσεις πληρωμών | β+γ | 0 | 8,685 | 13,474 | 16,667 | 16,667 | 44,507 | 100 |

Διοικητικές δαπάνες μη περιλαμβανόμενες στο ποσό αναφοράς[39] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 0,117 | 0,176 | 0,176 | 0,176 | 0,176 | 0,352 | 1,173 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε | 0,007 | 0,014 | 0,014 | 0,021 | 0,014 | 0,035 | 0,105 |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 0,124 | 16,857 | 16,857 | 16,864 | 16,857 | 33.719 | 101.278 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 0,124 | 8,875 | 13,664 | 16,864 | 16,857 | 44,894 | 101.278 |

Λεπτομέρειες σχετικά με τη συγχρηματοδότηση

(i) Επίπεδο προγράμματος

Θα παρασχεθεί κοινοτική συνεισφορά ύψους έως 100 εκατομμυρίων ευρώ, υπό την προϋπόθεση επένδυσης τουλάχιστον 300 εκατομμυρίων ευρώ από τα συμμετέχοντα κράτη μέλη και τις άλλες συμμετέχουσες χώρες για την περίοδο 2008-2013 μέσω των εθνικών τους προγραμμάτων. Σε περίπτωση που τα συμμετέχοντα κράτη μέλη και οι άλλες συμμετέχουσες χώρες διαθέσουν ποσό λιγότερο από 300 εκατομμύρια ευρώ, η συνεισφορά της Κοινότητας θα είναι λιγότερη από 100 εκατομμύρια ευρώ και θα υπολογιστεί ως το ένα τρίτο των πραγματικών χρηματοδοτικών συνεισφορών των συμμετεχόντων κρατών μελών και των άλλων συμμετεχουσών χωρών.

Η συνεισφορά της Κοινότητας προβλέπεται να καταβληθεί μέσω ετήσιων προχρηματοδοτήσεων, που θα ανέρχονται κατά μέσο όρο σε 16,667 εκατομμύρια ευρώ. Η πληρωμή καθίσταται τελική μετά από έγκριση των δαπανών από την Επιτροπή.

Μέρος της συνεισφοράς της Κοινότητας θα χρησιμοποιηθεί προς κάλυψη των λειτουργικών εξόδων της ειδικής εκτελεστικής δομής του κοινού προγράμματος Eurostars, εντός ορίου 4,5% της συνεισφοράς της Κοινότητας[40]. Το ανωτέρω ποσό καλύπτει τη διαχείριση του προγράμματος, τις επικοινωνίες, την πληροφορική, τα οδοιπορικά και την αξιολόγηση των προτάσεων έργου. Τα γενικά έξοδα (κτήρια, αναλώσιμα γραφείου, μέρος της υποδομής πληροφορικής, θέρμανση, κ.λπ.) καλύπτονται από τον προϋπολογισμό της γραμματείας Eureka, που χρηματοδοτείται από τα μέλη του Eureka. Οι δαπάνες που αφορούν τη διοικητική διαχείριση των συμμετεχόντων στα έργα σε εθνικό επίπεδο θα καλυφθούν από τα συμμετέχοντα κράτη[41].

(ii) Επίπεδο έργου

Η διάθεση κονδυλίων από τους εθνικούς προϋπολογισμούς που έχουν δεσμευθεί και από την συνεισφορά της Κοινότητας σε επιλεγμένα έργα Eurostars γίνεται βάσει της σειράς του καταλόγου κατάταξης. Η χρηματοδοτική συνεισφορά στους συμμετέχοντες στα εν λόγω έργα υπολογίζεται σύμφωνα με τους κανόνες χρηματοδότησης των συμμετεχόντων εθνικών προγραμμάτων.

Η χρηματοδοτική συνεισφορά της Κοινότητας σε επιλεγμένα έργα Eurostars μπορεί να μεταφερθεί από την ειδική εκτελεστική δομή στους εθνικούς φορείς χρηματοδότησης που ορίζονται από τα συμμετέχοντα κράτη, βάσει συμφωνίας που θα συναφθεί μεταξύ των εθνικών φορέων χρηματοδότησης και της ειδικής εκτελεστικής δομής. Η ειδική εκτελεστική δομή εξασφαλίζει ότι οι εθνικοί φορείς χρηματοδότησης μεταφέρουν την χρηματοδοτική συνεισφορά της Κοινότητας στους συμμετέχοντες στα επιλεγμένα έργα Eurostars.

Τέλος, οι οργανισμοί που συμμετέχουν σε επιλεγμένα έργα Eurostars συγχρηματοδοτούν τα εν λόγω έργα, σύμφωνα με τη συμφωνία που θα συναφθεί μεταξύ της ειδικής εκτελεστικής δομής και των φορέων χρηματοδότησης των συμμετεχόντων κρατών.

εκατ. ευρώ (με 3 δεκαδικά ψηφία)

Συγχρηματοδότης οργανισμός | Έτος 2007 | 2008 | 2009 | 2010 | 2011 | 2012 και επόμενα | Σύνολο |

Συμμετέχοντα κράτη μέλη | στ | 0 | 50 | 50 | 50 | 50 | 100 | 300 |

Κοινοτική συμμετοχή | α+γ | 0 | 16,667 | 16,667 | 16,667 | 16,667 | 33,332 | 100 |

Διοικητικές δαπάνες | δ+ε | 0,124 | 0,190 | 0,190 | 0,197 | 0,190 | 0,387 | 1,278 |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ | 0,124 | 66,857 | 66,857 | 66,864 | 66,857 | 133,719 | 401,278 |

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της Διοργανικής Συμφωνίας[42] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

εκατ. ευρώ (με ένα δεκαδικό ψηφίο)

Πριν από τη δράση Έτος n-1] | Κατάσταση μετά τη δράση |

Σύνολο ανθρώπινων πόρων |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκες που πρέπει να καλυφθούν βραχυπρόθεσμα ή μακροπρόθεσμα

Η συνεισφορά της Κοινότητας απαιτείται για την συγκρότηση και λειτουργία του κοινού προγράμματος Eurostars προκειμένου να εξασφαλιστεί η συγχρηματοδότηση των δραστηριοτήτων από τα συμμετέχοντα κράτη μέλη και τις άλλες συμμετέχουσες χώρες. Η συνεισφορά της Κοινότητας θα χρησιμοποιηθεί ιδίως για τη συγχρηματοδότηση συμμετεχόντων σε έργα Eurostars που θα επιλεγούν μετά από ανοικτές προσκλήσεις υποβολής προτάσεων.

5.2. Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατή συνέργεια

Με το κοινό πρόγραμμα Eurostars συνδυάζονται κοινοτικές, εθνικές και ιδιωτικές πηγές χρηματοδότησης για την στήριξη αγοραστρεφούς έρευνας, που εκτελείται στο πλαίσιο διακρατικών έργων τα οποία έχουν προταθεί και διευθύνονται από ΜΜΕ που διεξάγουν Ε&Α. Ως αποτέλεσμα της συμμετοχής τους στο έργο οι εν λόγω εταιρείες πρέπει να είναι σε θέση να αναπτύξουν νέα προϊόντα, διαδικασίες και υπηρεσίες και να ενισχύσουν σημαντικά την ανταγωνιστική τους θέση στην ευρωπαϊκή και στην παγκόσμια αγορά.

Η προστιθέμενη αξία της κοινοτικής συμμετοχής είναι ουσιαστική επειδή:

Η κοινοτική παρέμβαση θα διευκολύνει τη δημιουργία νέου νομικού πλαισίου βάσει του οποίου θα είναι δυνατός ο συνδυασμός κοινοτικής και εθνικής χρηματοδότησης στο πλαίσιο κοινής στρατηγικής για την τόνωση έργων διεθνούς συνεργατικής Ε&Α και καινοτομίας υπέρ των ΜΜΕ που διεξάγουν Ε&Α. Αυτό δεν θα ήταν δυνατόν διαφορετικά με τη χρήση των υφιστάμενων δομών και σίγουρα χωρίς την απαραίτητη κρίσιμη μάζα.

Με το κοινό πρόγραμμα Eurostars θα αντιμετωπιστούν οι προκλήσεις τις οποίες αντιμετωπίζουν οι ΜΜΕ που διεξάγουν Ε&Α με υψηλό δυναμικό ανάπτυξης μέσω της πρότασης σχεδίου στήριξης το οποίο εξασφαλίζει ταχεία λήψη απόφασης για χρηματοδότηση, ευελιξία στη συγκρότηση της κοινοπραξίας, καθώς και συγχρονισμένη και εγγυημένη χρηματοδότηση. Το πρόγραμμα αυτό είναι προσαρμοσμένο στις ΜΜΕ που διεξάγουν Ε&Α με υψηλό δυναμικό ανάπτυξης, οι οποίες μπορεί να γίνουν οι μεγάλες ευρωπαϊκές εταιρείες του αύριο.

Τέλος, ο προτεινόμενος μηχανισμός θα δημιουργήσει κίνητρα για αυξημένες εθνικές και βιομηχανικές επενδύσεις σε Ε&Α και καινοτομία στους τομείς της επιστήμης και της τεχνολογίας, συμβάλλοντας έτσι στο στόχο της Βαρκελώνης, ήτοι ποσοστό 3% του ευρωπαϊκού ΑΕΠ για Ε&Α.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Ο κύριος επιχειρησιακός στόχος της παρούσας νομοθετικής πρότασης, συγκεκριμένα η συμμετοχή της Κοινότητας σε κοινό πρόγραμμα Ε&Α και καινοτομίας που αναλαμβάνεται από διάφορα κράτη μέλη στο πεδίο των ΜΜΕ που διεξάγουν Ε&Α, έχει ήδη καθοριστεί στο έβδομο πρόγραμμα-πλαίσιο ΕΤΑ και στο σχετικό ειδικό πρόγραμμα «Ικανότητες».

Στόχοι πολιτικής που συνδέονται με τον εν λόγω επιχειρησιακό στόχο:

Δημιουργία βιώσιμου ευρωπαϊκού μηχανισμού στήριξης για τις ΜΜΕ που διεξάγουν Ε&Α με υψηλό δυναμικό ανάπτυξης οι οποίες επιθυμούν να διεξάγουν την έρευνά τους σε συνεργασία με άλλους εταίρους. Με τη στήριξη των εν λόγω εταιρειών, το κοινό πρόγραμμα Eurostars θα συμβάλλει στην ενίσχυση της ανταγωνιστικότητας των ευρωπαϊκών ΜΜΕ, στην τόνωση της καινοτομίας, στην απασχόληση και την οικονομική αλλαγή, και θα συνεπικουρήσει έτσι στην επίτευξη των στόχων της Λισαβόνας και της Βαρκελώνης.

Επιστημονική, διαχειριστική και οικονομική ενοποίηση των συμμετεχόντων εθνικών προγραμμάτων ή σημαντικού μέρους των εν λόγω προγραμμάτων.

Τεχνολογικοί και οικονομικοί στόχοι:

- Ενθάρρυνση των ΜΜΕ που διεξάγουν Ε&Α για να αναπτύξουν νέες οικονομικές δραστηριότητες με βάση αποτελέσματα Ε&Α και να διαθέσουν στην αγορά νέα προϊόντα, διεργασίες και υπηρεσίες ταχύτερα από ό,τι θα ήταν ειδάλλως δυνατόν·

- Προώθηση της τεχνολογικής και επιχειρηματικής ανάπτυξης και διεθνοποίησης των εν λόγω εταιρειών.

Η συμβολή της Επιτροπής συνίσταται στους πόρους που απαριθμούνται στο τμήμα 4.1.

Τα αποτελέσματα είναι: (α) η καθιέρωση του κοινού προγράμματος Eurostars και (β) έργα Ε&Α και καινοτομίας που επιλέγονται και δρομολογούνται με ανοιχτές προσκλήσεις υποβολής προτάσεων στο πλαίσιο του κοινού προγράμματος Eurostars.

Τα ακόλουθα αναμενόμενα αποτελέσματα θα αποτιμηθούν με τους δείκτες που αναφέρονται παρακάτω (2008-2013): Οι εν λόγω δείκτες μπορεί να αναλυθούν λεπτομερέστερα και να συμπληρωθούν με πρόσθετους δείκτες στη συμφωνία που θα συναφθεί μεταξύ της Επιτροπής και της ειδικής εκτελεστικής δομής.

1. Προσέλκυση επενδύσεων και συγχρηματοδότησης του κοινού προγράμματος Eurostars από τα συμμετέχοντα κράτη

- Εθνική χρηματοδότηση που έχει δεσμευθεί και έχει όντως καταβληθεί σε έργα Eurostars: στόχος είναι να καταβληθούν από τα συμμετέχοντα εθνικά προγράμματα 300 εκατομμύρια ευρώ.

- Εθνική χρηματοδοτική συνεισφορά στις κοινές προσκλήσεις υποβολής προτάσεων: τα συμμετέχοντα κράτη έχουν δεσμευθεί να διαθέσουν ετησίως τουλάχιστον 50 εκατομμύρια ευρώ στις κοινές προσκλήσεις υποβολής προτάσεων (εκτός του πρώτου έτους λειτουργίας του κοινού προγράμματος Eurostars).

2. Αποτελεσματικότητα του προγράμματος

- Ο χρόνος που απαιτείται από την περιοδική ημερομηνία λήξης έως την ημερομηνία κατά την οποία αποστέλλονται στους αιτούντες πληροφορίες σχετικά με το αποτέλεσμα της αξιολόγησης: μέχρι το μέσον της διάρκειας του προγράμματος ο εν λόγω χρόνος δεν πρέπει να υπερβαίνει τους 4 μήνες.

3. Πρόοδος προς την ενοποίηση των εθνικών προγραμμάτων

3.1 Επιστημονική ενοποίηση

- Αποτελεσματικά λειτουργούσα κεντρική αξιολόγηση με ανεξάρτητους εμπειρογνώμονες και κεντρική απόφαση σχετικά με την επιλογή.

- Συγχρονισμός των εθνικών διαδικασιών. Μέχρι το μέσον της διάρκειας του προγράμματος η συμφωνία επιχορήγησης με τους μεμονωμένους συμμετέχοντες πρέπει να υπογράφεται το αργότερο 6 μήνες μετά την περιοδική ημερομηνία λήξης.

3.2. Διαχειριστική ενοποίηση

- Η ειδική εκτελεστική δομή έχει συγκροτηθεί και υλοποιεί στην πράξη το κοινό πρόγραμμα Eurostars.

3.3 Οικονομική ενοποίηση

- Τα έργα που επιλέγονται σε κεντρικό επίπεδο συγχρηματοδοτούνται στην πράξη από τα συμμετέχοντα εθνικά προγράμματα βάσει της σειράς του καταλόγου κατάταξης.

- Η συνεισφορά της Κοινότητας διατίθεται στα έργα βάσει της σειράς του καταλόγου κατάταξης.

5.4. Μέθοδος υλοποίησης (ενδεικτική)

( Κεντρική διαχείριση

( άμεσα από την Επιτροπή

( έμμεσα με ανάθεση σε:

( εκτελεστικούς οργανισμούς

( φορείς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς ή διεθνείς οργανισμούς του δημόσιου τομέα / οργανισμούς ιδιωτικού δικαίου με αποστολή δημόσιας υπηρεσίας και με την εγγύηση των κρατών μελών και των άλλων συμμετεχουσών χωρών.

( Επιμερισμένη ή αποκεντρωμένη διαχείριση

( με κράτη μέλη

( με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις:

Η χρηματοδοτική συνεισφορά της Κοινότητας στο κοινό πρόγραμμα θα καταβληθεί στην ειδική εκτελεστική δομή, η οποία ενεργεί για λογαριασμό των κρατών μελών και των άλλων συμμετεχουσών χωρών βάσει των διατάξεων των άρθρων 54 και 56 του δημοσιονομικού κανονισμού. Η ειδική εκτελεστική δομή έχει ως αποστολή τη διαχείριση του κοινού προγράμματος Eurostars και την παραλαβή, κατανομή και παρακολούθηση της χρηματοδοτικής συνεισφοράς της Κοινότητας. Η δομή που έχουν προσδιορίσει τα συμμετέχοντα κράτη μέλη και οι άλλες συμμετέχουσες χώρες είναι η γραμματεία του EUREKA. Η διοικητική δομή περιγράφεται λεπτομερέστερα στο παράρτημα ΙΙ της απόφασης.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Μετά τη θέσπισή του, το κοινό πρόγραμμα Eurostars θα παρακολουθείται μέσω ετήσιων εκθέσεων της ειδικής εκτελεστικής δομής. Στις εν λόγω εκθέσεις θα περιέχεται λεπτομερής επισκόπηση της υλοποίησης του κοινού προγράμματος σύμφωνα με τους δείκτες που παρουσιάζονται στο τμήμα 5.3.

6.2. Αξιολόγηση

6.2.1. Εκ των προτέρων αξιολόγηση

Η προτεινόμενη πρωτοβουλία εξετάστηκε στο πλαίσιο της εκ των προτέρων αξιολόγησης της πρότασης για το έβδομο πρόγραμμα πλαίσιο.

6.2.2. Μέτρα που ελήφθησαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες του παρελθόντος)

Το προτεινόμενο μοντέλο διοίκησης βασίστηκε στην πείρα που έχει αποκτηθεί από την πρώτη πρωτοβουλία του άρθρου 169, κατά τη διάρκεια του 6ου προγράμματος-πλαισίου, δηλαδή της πρωτοβουλίας EDCTP.

6.2.3. Όροι και συχνότητα των μελλοντικών αξιολογήσεων

Η ενδιάμεση και η τελική αξιολόγηση του κοινού προγράμματος Eurostars θα πραγματοποιηθεί από την Επιτροπή και θα καλύψει την ποιότητα και την αποτελεσματικότητα της υλοποίησης συμπεριλαμβανομένης της επιστημονικής, διαχειριστικής και οικονομικής ενοποίησης του κοινού προγράμματος Eurostars και την πρόοδο προς την επίτευξη των στόχων που καθορίστηκαν στο παράρτημα Ι. Η Επιτροπή μπορεί να προσφύγει στη συνδρομή ανεξάρτητων εμπειρογνωμόνων.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Το άρθρο 7 της απόφασης για το κοινό πρόγραμμα Eurostars ορίζει ότι κατά την υλοποίηση του κοινού προγράμματος Eurostars, τα συμμετέχοντα κράτη μέλη και οι άλλες συμμετέχουσες χώρες λαμβάνουν όλα τα απαραίτητα νομοθετικά, κανονιστικά και διοικητικά ή άλλα μέτρα για την προστασία των οικονομικών συμφερόντων των Κοινοτήτων. Τα συμμετέχοντα κράτη μέλη και οι άλλες συμμετέχουσες χώρες παρέχουν επαρκείς εγγυήσεις για την πλήρη επιστροφή στην ειδική εκτελεστική δομή οιωνδήποτε ποσών οφείλονται στην Κοινότητα.

Το άρθρο 8 της απόφασης για το κοινό πρόγραμμα Eurostars ορίζει ότι η Επιτροπή και το Ελεγκτικό Συνέδριο μπορούν, μέσω των μονίμων ή άλλων υπαλλήλων τους, να προβαίνουν σε όλους τους αναγκαίους ελέγχους και επιθεωρήσεις προκειμένου να διασφαλίζεται η χρηστή διαχείριση των κοινοτικών πόρων και η προστασία των οικονομικών συμφερόντων της Κοινότητας από οιαδήποτε απάτη ή παρατυπία. Προς το σκοπό αυτό, τα συμμετέχοντα κράτη μέλη και οι άλλες συμμετέχουσες χώρες ή/και η ειδική εκτελεστική δομή θέτουν, εν ευθέτω χρόνω, στη διάθεση της Επιτροπής και του Ελεγκτικού Συνεδρίου όλα τα σχετικά έγγραφα.

Περαιτέρω μέτρα για την καταπολέμηση της απάτης θα υλοποιηθούν ως μέρος της λεπτομερούς συμφωνίας μεταξύ της Επιτροπής και της ειδικής εκτελεστικής δομής.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

Έτος 2007 | Έτος 2008 | Έτος 2009 | Έτος 2010 | Έτος 2011 | Έτος 2012 |

Μόνιμοι ή έκτακτοι υπάλληλοι[46] (XX 01 01) | A*/AD |

B*, C*/AST |

Προσωπικό που χρηματοδοτείται[47] από το άρθρο XX 01 02 |

Λοιπό προσωπικό[48] που χρηματοδοτείται από το άρθ. XX 01 04/05 |

ΣΥΝΟΛΟ |

8.2.2. Περιγραφή των καθηκόντων που απορρέουν από τη δράση

8.2.3. Πηγές ανθρώπινων πόρων (Κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος n

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες που περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Έτος 2007 | Έτος 2008 | Έτος 2009 | Έτος 2010 | Έτος 2011 | Έτος 2012 και επόμενα | ΣΥΝΟΛΟ |

Άλλη τεχνική ή διοικητική βοήθεια |

- εσωτερική (intra muros) |

- εξωτερική (extra muros) |

Σύνολο τεχνικής και διοικητικής βοήθειας | 0 | 0,703 | 0,703 | 0,703 | 0,703 | 1,406 | 4,218 |

Οι ετήσιες δαπάνες λειτουργίας της ειδικής εκτελεστικής δομής εκτιμώνται κατά μέσο όρο σε 703.000 ευρώ. Το ανωτέρω ποσό καλύπτει τη διαχείριση του προγράμματος, τις επικοινωνίες, την πληροφορική, τα οδοιπορικά και την αξιολόγηση των προτάσεων. Για την εξαετή διάρκεια του προγράμματος οι εν λόγω δαπάνες δεν πρέπει να υπερβούν το ανώτατο όριο του 4,5% της συνεισφοράς της Κοινότητας.

Η ειδική εκτελεστική δομή εκτελεί τα εξής καθήκοντα:

- κατάρτιση του ετήσιου προϋπολογισμού των προσκλήσεων υποβολής προτάσεων, κεντρική διοργάνωση των κοινών προσκλήσεων υποβολής προτάσεων και παραλαβή των προτάσεων έργου (ενιαίο σημείο υποβολής)·

- κεντρική διοργάνωση της επιλεξιμότητας και αξιολόγηση των προτάσεων για έργα, βάσει κοινών κριτηρίων επιλεξιμότητας και αξιολόγησης, κεντρική διοργάνωση της επιλογής των προς χρηματοδότηση προτάσεων έργου, παρακολούθηση των έργων και της συνέχειας που δίδεται σε αυτά·

- παραλαβή, κατανομή και παρακολούθηση της συνεισφοράς της Κοινότητας·

- συγκέντρωση των λογαριασμών σχετικά με την κατανομή, στους συμμετέχοντες σε έργα Eurostars, της χρηματοδότησης από τους φορείς χρηματοδότησης στα συμμετέχοντα κράτη και στις άλλες συμμετέχουσες χώρες·

- προβολή του κοινού προγράμματος Eurostars·

- υποβολή εκθέσεων στην ομάδα υψηλού επιπέδου EUREKA, στην ομάδα υψηλού επιπέδου Eurostars, στο δίκτυο EUREKA και στην Ευρωπαϊκή Επιτροπή σχετικά με το κοινό πρόγραμμα Eurostars, συμπεριλαμβανομένης της προόδου προς περαιτέρω ενοποίηση.

Υπολογισμός – Εκτιμώμενες δαπάνες της ειδικής εκτελεστικής δομής |

Εκτίμηση των δαπανών με βάση τις εκτιμήσεις που διέθεσε το EUREKA κατά την προετοιμασία της παρούσας πρότασης. - Διαχείριση Eurostars: διαχειριστής (120.000) + υποστήριξη γραφείου (25.000) - Επικοινωνίες: υπεύθυνος επικοινωνιών (40.000) + εκδηλώσεις (20.000) + υλικό, τύπος και εκτυπώσεις (30.000) + ιστότοπος (5.000) - Πληροφορική: υπεύθυνος πληροφορικής (60.000) + συντήρηση και άδειες (60.000) - Οδοιπορικά (20.000) - Αξιολόγηση προτάσεων από ανεξάρτητους εμπειρογνώμονες: αμοιβές εμπειρογνωμόνων (262.500) + οδοιπορικά (35.000) - Υποστήριξη κατά τις αξιολογήσεις: υπεύθυνος έργου (μερικής απασχόλησης, 25.000) Οι εν λόγω λειτουργικές δαπάνες του κοινού προγράμματος Eurostars θα καλυφθούν εντός ανώτατου ορίου 4,5% της συνεισφοράς της Κοινότητας. Η παρούσα εκτίμηση δεν περιλαμβάνει επιπλέον πόρους που παρέχει η γραμματεία του EUREKA και καταβάλλονται απ' ευθείας από το δίκτυο EUREKA, συμπεριλαμβανομένων ανθρώπινων πόρων αν απαιτείται. Επιπλέον η διοικητική διαχείριση των αρχείων των έργων από τα συμμετέχοντα εθνικά προγράμματα δεν περιλαμβάνεται και θα καταβληθεί απ' ευθείας από τα συμμετέχοντα κράτη μέλη. |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | Έτος 2007 | Έτος 2008 | Έτος 2009 | Έτος 2010 | Έτος 2011 | Έτος 2012 και επόμενα |

Μόνιμοι και έκτακτοι υπάλληλοι Γραμμή προϋπολογισμού 08.01 01 | 0,117 | 0,176 | 0,176 | 0,176 | 0,176 | 0.352 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι, κλπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,117 | 0,176 | 0,176 | 0,176 | 0,176 | 0.352 |

Υπολογισμός– Μόνιμοι και έκτακτοι υπάλληλοι |

Μέση δαπάνη 117.000 ευρώ ανά θέση ΙΠΑ. Κατά το έτος 2007 λαμβάνεται υπόψη 1 ΙΠΑ για τη φάση των διαπραγματεύσεων της σύμβασης. Από το 2008 έως το 2013 λαμβάνονται υπόψη 1,5 ΙΠΑ. |

Υπολογισμός– Προσωπικό που χρηματοδοτείται από το άρθρο XX 01 02 |

[…] |

Εκτιμάται ότι απαιτείται 1,4 ΙΠΑ/έτος για την παρακολούθηση της παρούσας πρωτοβουλίας από τις υπηρεσίες της Επιτροπής. 1 ΙΠΑ απαιτείται για τη φάση των διαπραγματεύσεων της σύμβασης που αναμένεται να αρχίσει το δεύτερο εξάμηνο του 2007. Τα κύρια καθήκοντα θα είναι τα εξής:

- Συμμετοχή σε συνεδριάσεις της ομάδας υψηλού επιπέδου EUREKA και της ομάδας υψηλού επιπέδου Eurostars ως παρατηρητής, 4 φορές διήμερες συνεδριάσεις/έτος (επίπεδο Διευθυντή/Προϊσταμένου διοικητικής μονάδας)

- Συμμετοχή σε συνεδριάσεις συμβουλευτικής ομάδας Eurostars, 4-5 φορές ετησίως (επίπεδο υπευθύνου έργου)

- Συμμετοχή σε συναντήσεις εργασίας και εκδηλώσεις διάδοσης 2-3 φορές ετησίως (επίπεδο υπευθύνου έργου)

- Διαπραγμάτευση και κατάρτιση συμφωνίας με την ειδική εκτελεστική δομή (επίπεδο υπευθύνου έργου + επίπεδο βοηθού B/C)

- Παρακολούθηση και υλοποίηση βάσει ετήσιων εκθέσεων και συντονισμός της ενδιάμεσης και της τελικής αξιολόγησης (επίπεδο υπευθύνου έργου)

- Δημοσιονομικός και νομικός έλεγχος της υλοποίησης του κοινού προγράμματος (επίπεδο υπεύθυνου οικονομικών)

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία) |

Έτος 2007 | Έτος 2008 | Έτος 2009 | Έτος 2010 | Έτος 2011 | Έτος 2012 και επόμενα | ΣΥΝΟΛΟ |

08 01 02 11 01 – Αποστολές | 0,007 | 0,014 | 0,014 | 0,014 | 0,014 | 0,028 | 0,091 |

08 01 02 11 02 – Συνεδριάσεις και διασκέψεις |

08 01 02 11 03 – Επιτροπές[50] |

08 01 02 11 04 – Μελέτες και παροχή συμβουλών |

08 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (08 01 02 11) | 0,007 | 0,014 | 0,014 | 0,014 | 0,014 | 0,028 | 0,091 |

3 Λοιπές δαπάνες διοικητικής φύσεως (14 01 02 01) Ανεξάρτητοι εμπειρογνώμονες για ενδιάμεση και τελική αξιολόγηση | 0,007 | 0,007 | 0,014 |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς | 0,007 | 0,014 | 0,014 | 0,021 | 0,014 | 0,035 | 0,105 |

Υπολογισμός - Άλλες διοικητικές δαπάνες μη περιλαμβανόμενες στο ποσό αναφοράς |

Αποστολές: Οι δαπάνες στηρίζονται σε μέσο κόστος οδοιπορικών 700 ευρώ ανά αποστολή, συν 149,63 ευρώ ημερήσια αποζημίωση· μέση διάρκεια αποστολής 1,5 ημέρα· αριθμός και φύση των αποστολών: 4 αποστολές ετησίως για δύο υπαλλήλους προκειμένου να παρευρεθούν στις συνεδριάσεις των ομάδων υψηλού επιπέδου EUREKA/Eurostars, 3 αποστολές ετησίως για έναν υπάλληλο προκειμένου να παρευρεθεί σε συναντήσεις εργασίας και άλλες εκδηλώσεις, 4 αποστολές ετησίως για έναν υπάλληλο προκειμένου να παρευρεθεί σε συναντήσεις της συμβουλευτικής ομάδας Eurostars, στις περιπτώσεις που δεν διοργανώνονται στις Βρυξέλλες. Για το 2007 έχει υπολογιστεί το ήμισυ των ετήσιων δαπανών. Εξωτερική αρωγή: Εκτιμήσεις των δαπανών για εξωτερική αρωγή για την ενδιάμεση και την τελική αξιολόγηση (με 3 εξωτερικούς εμπειρογνώμονες προς 450 ευρώ ημερησίως επί τρεις ημέρες + οδοιπορικά 700 ευρώ + 448,89 ευρώ για ημερησία αποζημίωση ανά εμπειρογνώμονα). |

[1] Ισλανδία, Ισραήλ, Νορβηγία, Ελβετία και Τουρκία.

[2] Συμβούλιο Ανταγωνιστικότητας, 25-26 Νοεμβρίου 2004, 14687/04 (Presse 323)

[3] ΕΕ C 320 Ε της 15.12.2005, σ. 259.

[4] Απόφαση αριθ. 1982/2006/EΚ, ΕΕ αριθ. L 412 της 30.12.2006, σελ. 1.

[5] ΕΕ L 400, 30.12.2006, σ. 86.

[6] Απόφαση αριθ. 974/2006/EΚ, ΕΕ αριθ. L 400 της 30.12.2006, σελ.299.

[7] Πρόγραμμα εργασίας 2007, «Έρευνα υπέρ ΜΜΕ», C(2006)563 της 26.02.2007.

[8] Ορισμός των ΜΜΕ βάσει της σύστασης της Επιτροπής 2003/361/ΕΚ, ΕΕ L124 της 20.05.2003, σ. 36.

[9] COM(2006) 349 τελικό, της 29.06.2006.

[10] Πίνακας αποτελεσμάτων για βιομηχανικές επενδύσεις Ε&Α στην ΕΕ για το 2005, Ευρωπαϊκή Επιτροπή.

[11] Προς τον Ευρωπαϊκό χώρο έρευνας, επιστήμης, τεχνολογίας και καινοτομίας, Βασικά μεγέθη 2005, Ευρωπαϊκή Επιτροπή.

[12] Εκτίμηση επιπτώσεων και εκ των προτέρων αξιολόγηση, Έγγραφο εργασίας των υπηρεσιών της Επιτροπής, SEC(2005)430, Παράρτημα 1.

[13] COM(2006) 349 τελικό, της 29.6.2006.

[14] COM(2000) 6 τελικό, της 18.1.2000.

[15] COM(2007) 161 τελικό, της 4.4.2007.

[16] Σχέδιο δράσης για τις περιβαλλοντικές τεχνολογίες (ETAP), Πρόγραμμα Υποβοήθησης Περιβαλλοντικής Συμμόρφωσης για τις ΜΜΕ (ECAP)

[17] Με μέσο ποσοστό συγχρηματοδότησης 50%, η διάθεση 400 εκατομμυρίων ευρώ από δημόσια κονδύλια συνεπάγεται τη διάθεση άλλων 400 εκατομμυρίων ευρώ από ιδιωτική χρηματοδότηση που επενδύονται σε έργα Ε&Α ως ίδια συμμετοχή από τους συμμετέχοντες στο έργο. Με μέγιστο ποσοστό συγχρηματοδότησης 75%, το σύνολο των δαπανών του έργου θα ανέρχονταν σε 400/0,75 = 533 εκατομμύρια ευρώ, ήτοι η ιδιωτική χρηματοδότηση θα ανέρχονταν σε 133 εκατομμύρια ευρώ.

[18] Απόφαση αριθ. 1982/2006/EΚ, ΕΕ αριθ. L 412 της 30.12.2006, σελ. 1.

[19] ΕΕ C[…] της […], σ.[…].

[20] ΕΕ C[…] της […], σ.[…].

[21] ΕΕ C[…] της […], σ.[…].

[22] ΕΕ L 412 της 30.12.2006, σ. 1.

[23] ΕΕ L 400 της 30.12.2006, σ. 299.

[24] P6_TA(2005)0077, ΕΕ C320E/259 της 15.12.2005

[25] COM(2003) 226 τελικό/2

[26] ΕΕ L 248, 16.09.2002, σ. 1. Κανονισμός όπως τροποποιήθηκε με τον κανονισμό (ΕΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).

[27] ΕΕ L 357 της 31.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. XXXX/2007 (ΕΕ L…).

[28] ΕΕ L 312 της 23.12.1995, σ. 1.

[29] ΕΕ L 292 της 15.11.1996, σ. 2.

[30] ΕΕ L 136 της 31.05.1999, σ. 1.

[31] ΕΕ C 323 της 30.12.2006, σ. 1.

[32] ΕΕ L 124 της 20.5.2003, σ. 36.

[33] ΕΕ L 391 της 30.12.2006, σ. 1.

[34] 08.13 είναι η γραμμή του προϋπολογισμού για τα λειτουργικά έξοδα των δράσεων στο πλαίσιο της «Έρευνας υπέρ ΜΜΕ»· η γραμμή 08 13 01 01 πρόκειται να δημιουργηθεί.

[35] Η γραμμή 08 13 01 02 θα δημιουργηθεί για να καλύψει τις δαπάνες που αφορούν το κοινό πρόγραμμα Eurostars.

[36] Διαχωριζόμενες πιστώσεις.

[37] Διαχωριζόμενες πιστώσεις.

[38] Πρόκειται για δαπάνες στήριξης για τα λειτουργικά έξοδα της ειδικής εκτελεστικής δομής του κοινού προγράμματος Eurostars. Το ποσό αυτό δεν θα ληφθεί υπόψη στο πλαίσιο του ανωτάτου ορίου των διοικητικών δαπανών του εβδόμου προγράμματος πλαισίου (6%).

[39] Το ποσό αναφοράς είναι η συμμετοχή της Κοινότητας στο κοινό πρόγραμμα Eurostars.

[40] Το ποσοστό 4,5% της συνεισφοράς της Κοινότητας που θα χρησιμοποιηθεί για να καλυφθούν τα λειτουργικά έξοδα που σχετίζονται με την υλοποίηση του κοινού προγράμματος Eurostars δεν περιλαμβάνονται στην συνδρομή μέλους που καταβάλλεται ετησίως στο EUREKA.

[41] Συγκεκριμένα, οι μεμονωμένες συμφωνίες επιχορήγησης των συμμετεχόντων σε επιλεγμένα έργα Eurostars θα συναφθούν με τους εθνικούς φορείς χρηματοδότησης.

[42] Βλ. σημεία 19 και 24 της διοργανικής συμφωνίας.

[43] Εάν κριθεί αναγκαίο πρέπει να προστεθούν επιπλέον στήλες, π.χ. εάν η διάρκεια της δράσης υπερβαίνει τα 6 έτη.

[44] Όπως περιγράφεται στο Τμήμα 5.3.

[45] Στην ειδική εκτελεστική δομή δεν θα εργαστούν υπάλληλοι της Επιτροπής για το κοινό πρόγραμμα Eurostars.

[46] Του οποίου το κόστος ΔΕΝ καλύπτεται από το ποσοστό αναφοράς.

[47] Του οποίου το κόστος ΔΕΝ καλύπτεται από το ποσοστό αναφοράς.

[48] Του οποίου το κόστος περιλαμβάνεται στο ποσοστό αναφοράς.

[49] Να γίνει παραπομπή στο νομοθετικό δημοσιονομικό δελτίο που αφορά ειδικά τον(τους) εν λόγω εκτελεστικό(-ούς) οργανισμό(-ούς).

[50] Να διευκρινιστεί το είδος της επιτροπής και η ομάδα στην οποία ανήκει.